qundao/data-zh-poetry huggingface dataset:
汎昆明池至近华浦大观楼
作者：郑珍
朝代：清

云南正月半，杨柳青满湖。浮舟出郡郭，逌然如画图。汪汪千顷波，晴沙畅平铺。和风弄舞燕，微澜漾浮凫。赤脚两桨女，妙称樗散徒。踏舷唱小梅，浩气淩八区。沐氏旧西园，宛在似篷壶。早树发初绿，粉墙明精庐。诸渔集门曲，幽清无鸟呼。何人构层楼，倒映水府居。凭阑纵周眺，心目乃以舒。群山从北来，柘城烟有无。九十九水窦，足锸十万夫。夕阳转西山，岩观正模糊。何处昆阳州，风帆尽南趋。俯仰一杯酒，襟怀千载馀。霸业垂扫尽，苍茫留此潴。海风送黄鹤，思便朝清都。弟妹各牵衣，白云不可呼。长啸动归桡，月上东城隅。
沙河县
作者：郑珍
朝代：清

女墙沙上见，此处认沙河。落日城犹白，回风野自波。路埋山脚展，地走树头科。羸马当深辙，饥疲奈若何。
泊雷尾
作者：郑珍
朝代：清

醉灶明朝感客思，密缝衣已就烦挼。九溪三浪平安过，欲乞灵鸦报阿㜷。
浯溪游
作者：郑珍
朝代：清

朝别柳司马，暮拜元道州。濑齿寒泉水，濯足清湘流。春风挈船好晴日，拊髀跃入浯溪游。浯溪何在在湘浒，胜游未易更仆数。初缘苔磴踏莎行，碧尘里烟浓楚楚。户以石门檈以桥，隔阂其内涉无睹。度桥而南忽异常，千章嫩盖蒙堂隍。幽飔澹霭落香雨，缘云堕地山皆凉。中有次山旧日樟，枝所到处天无光。扶来小峰欲上翔，若翼伏卵苦佩囊。？亭紫桷出峰顶，下视乃在枝间藏。由樟西行百余尺，摩崖阴风动心魄。三百六十生铁虬，影写江天光照壁。墨精阅勺走殊怪，至今柳印压手擘。前明亦有中兴颂，姓字谁某漫莫识。瞿家玉筋临崖东，鲛胎老皮嵌紫茸。蛓毛蜭茧四卫护，不许摩拓伤其峰。皤书颠笔接不暇，足直目眩成老翁。一群乳虎阻去路，手擘寸线回盘中。绣沓罗蒙罩云麓，惊入洞房睡初足。春流溪水花溶溶，满耳丁当漱寒玉。峭石叠起珊瑚枝，铁网槎枒瘦无肉。红亭鼎峙上下石，万颗斜阳点丹绿。出最上亭钞厥旁，乃登峿台颠中央。天置橙榻不砻琢，广脩可坐百人强。台唇窊尊古藓镶，尊底万丈浮清湘。尊中凝脂白如霜，疑是元子残酒浆。此时傲气横八极，叉腹大卧望昊苍。不觉今古入奇怀，风雷摆宕虮虱肠。笑向云中数招手，拍拍窊尊叫聱叟。何必相逢孟武昌，始汎抔湖一樽酒。当日能昏昏死阿？，乃见天王下殿走。感时忧国颂嗣皇，事有至难寓忠厚。文章经济付一漫，山水伤心旌吾有。黄云动地悲风来，同游者子皆归哉。右堂书鬼转清啸，旧居空见高坟堆。小子不知独何事，幽兰暗结红玟瑰。
浯溪游
作者：郑珍
朝代：清
体裁：古风

朝别柳司马，暮拜元道州。濑齿寒泉水，濯足清湘流。春风挈船好晴日，拊髀跃入浯溪游。浯溪何在在湘浒，胜游未易更仆数。初缘苔磴踏莎行，碧尘里烟浓楚楚。户以石门檈以桥，隔阂其内涉无睹。度桥而南忽异常，千章嫩盖蒙堂隍。幽飔澹霭落香雨，缘云堕地山皆凉。中有次山旧日樟，枝所到处天无光。扶来小峰欲上翔，若翼伏卵苦佩囊。𢈪亭紫桷出峰顶，下视乃在枝间藏。由樟西行百余尺，摩崖阴风动心魄。三百六十生铁虬，影写江天光照壁。墨精阅勺走殊怪，至今柳印压手擘。前明亦有中兴颂，姓字谁某漫莫识。瞿家玉筋临崖东，鲛胎老皮嵌紫茸。蛓毛蜭茧四卫护，不许摩拓伤其峰。皤书颠笔接不暇，足直目眩成老翁。一群乳虎阻去路，手擘寸线回盘中。绣沓罗蒙罩云麓，惊入洞房睡初足。春流溪水花溶溶，满耳丁当漱寒玉。峭石叠起珊瑚枝，铁网槎枒瘦无肉。红亭鼎峙上下石，万颗斜阳点丹绿。出最上亭钞厥旁，乃登峿台颠中央。天置橙榻不砻琢，广脩可坐百人强。台唇窊尊古藓镶，尊底万丈浮清湘。尊中凝脂白如霜，疑是元子残酒浆。此时傲气横八极，叉腹大卧望昊苍。不觉今古入奇怀，风雷摆宕虮虱肠。笑向云中数招手，拍拍窊尊叫聱叟。何必相逢孟武昌，始汎抔湖一樽酒。当日能昏昏死阿𡡉，乃见天王下殿走。感时忧国颂嗣皇，事有至难寓忠厚。文章经济付一漫，山水伤心旌吾有。黄云动地悲风来，同游者子皆归哉。右堂书鬼转清啸，旧居空见高坟堆。小子不知独何事，幽兰暗结红玟瑰。
清浪滩
作者：郑珍
朝代：清

清浪四十里，独以恶石胜。上如刀山立，怒挺索人命。下藏万千剑，欲剚暗中刃。一刻失要害，立见头腹迸。舟子八牛力，经过最勇慎。使篙无空著，目到手即应。夺人出龙肠，拼身陷坚阵。神使哑哑叫，乃贺脱陷阱。旁岸数十家，横舟日伺侦。但祝估船沉，攘货一呼进。恃此闻有年，颓茅尚悬磬。
渡桶口
作者：郑珍
朝代：清

门前溪水如奔马，流入乌江到此津。我向津头问江水，朝来应见白头人。
渡河
作者：郑珍
朝代：清

山势尽回秦塞外，河声直走汴城东。长茭积岸连天黑，旭日登舻殷地红。叹息中原半财赋，消糜历代几程功。平成未信烦薪土，独倚樯竿望去鸿。
游北湖，怀昌黎公。湖在郴州北郭外，周广可四十里，今皆为稻田矣。去年，程春海先生属刺史惠安曾钰于道侧蓄一池，祠昌黎于其上
作者：郑珍
朝代：清

秧针麦浪水萦渠，山斗苍茫落照余。湖地四边今叱犊，昔年中夜此叉鱼。长船大炬无留影，斗硕波澜有别潴。怅对沧桑忆三彀，暮烟幂幂久踟蹰。
游清溪洞书石上二首
作者：郑珍
朝代：清

欲问老回今昔缘，碧霄如梦梦如烟。麻姑已嫁方平老，知住华阳理几年。洞门久坐松阴回，溪水自流花自开。傥便得归便归去，不须定待鹤飞来。
游清溪洞书石上二首·其一
作者：郑珍
朝代：清

欲问老回今昔缘，碧霄如梦梦如烟。麻姑已嫁方平老，知住华阳理几年。
游清溪洞书石上二首·其二
作者：郑珍
朝代：清

洞门久坐松阴回，溪水自流花自开。傥便得归便归去，不须定待鹤飞来。
游玉真观
作者：郑珍
朝代：清

道人门内四立壁，道人门外三朵花。门前即是北归路，何因游子不思家。
游石鼓书院次昌黎《合江亭》元韵
作者：郑珍
朝代：清

轻舟发衡邑，风日不相左。石鼓郭北外，即之在一唾。白鹿四讲院，此足作辅佐。更值江山胜，万金岂能货。右俯湘波清，左看蒸流过。破池插水会，崷崒气不挫。幽亭恣游目，欲倡寡余和。阑砌忽西日，竹影来个个。我生骨少媚，所如辄坎坷。小住苟为佳，便怀卜终卧。此地经唐贤，诛芧展岩课。朱张继文会，瞻望跂无奈。草木犹余馨，而何靳顽懦。恭读晦翁书，语若新告播。丈夫宁不然，谁能拔寒饿。自抚事畜身，长愁贫鬼贺。安即脱婴状，岩栖振寙惰。藉骋半日乐，思复一饷坐。山灵逼客行，岸阴结难破。下舟独回望，已觉斗尘涴。
游黔灵山憩云栖亭
作者：郑珍
朝代：清

去郭亦不远，及麓方见之。每上觉径穷，去涂生转时。偶然入深处，却顾忘前巇。几年辟初地，亭小幽可憩。久坐绝声响，林影澹无际。松风回夕阳，苍然两峰翠。
溆口晏起
作者：郑珍
朝代：清

想到莫知其处去，睡成无可奈何来。底缘水石亦煎煼，起对沙头阿滥堆。
溪上水碓成
作者：郑珍
朝代：清

贫家一举动，终始靡不难。区区水碓耳，匝月功始完。馀岂好多事，在昔多所艰。赤脚老丑婢，媻姗聋且顽。遣之事舂簸，炊或不给焉。有时得母助，乃始足一餐。无已作此举，令水为舂人。内顾无竹木，未免乞比邻。稽迟到兹日，始已事而竣。狭巷清且驶，白石周四垣。回回外板斡，苏苏云子翻。佣者相顾喜，贺我舂百年。嗟我佃耕此，瘠确缘溪干。年丰不偿苦，足得十大盆。安能尽碓力，碓成殊养閒。苦心顾为此，亦觉笑旁观。世事那计尽，感慨系斯篇。
玉蜀黍歌
作者：郑珍
朝代：清

濒湖能知蜀黍即木稷，不识玉黍乃是古来之木禾。我生南方世农圃，能究原委如星罗。此谷从何来，远在稷皤以前蓺岷嶓。昆仑山高一万一千里，五寻之谷脩峨峨。灵井灌根地力厚，自然能没九橐驼。鸾凤戴盾日栖啄，文树圣木连枝柯。开明兽北接六诏，此谷远映西洱波。神禹所见益所记，西经具在言岂讹。滇黔旧是海内西南陬，土宜千古无殊科。秪今弥望满山谷，长稍世干平坡陀。猴狲夜盗啸俦侣，乌鹊昼衔防网囮。一茎数苞略同䆃，粟亦无皮差类稞。棕笋脱绷鱼弩目，鲛胎出骨蜂露窠。落釜登盘即充腹，不烦碓磨箕筛箩。有时儿女据觚叫，雪花如指旋沙鬲。忆昔周穆宾王母，八骏远从西极过。尔时此谷定入尚方馔，不然亦指芝盖摩鸾和。我读竹书又知更名为荅堇，其时见之黑水阿。黑水今在云南中，益见我言非炙轴心？。上古地广谷类亦多种，天降地出知几何。职方五种载周官，较之尧称百谷已无多。木禾自是梁益产，远与蒟酱惊黄皤。周公歌豳道方物，体从刊落非刻苛。尔雅半成秦汉人，道里亦如九谷中有粱菰，南人未闻名者徒摩挲。滇黔山多不遍稻，此丰民乐否即瘥。尔来樗茧盛溱播，程乡帛制传牂牁。织人夜食就省便，买此贵于粳米瑳。民天国利俱在此，无人考论理则那。他年南方谁作木禾谱，请补嵇含旧状歌此歌。
玉蜀黍歌
作者：郑珍
朝代：清
体裁：古风

濒湖能知蜀黍即木稷，不识玉黍乃是古来之木禾。我生南方世农圃，能究原委如星罗。此谷从何来，远在稷皤以前蓺岷嶓。昆仑山高一万一千里，五寻之谷脩峨峨。灵井灌根地力厚，自然能没九橐驼。鸾凤戴盾日栖啄，文树圣木连枝柯。开明兽北接六诏，此谷远映西洱波。神禹所见益所记，西经具在言岂讹。滇黔旧是海内西南陬，土宜千古无殊科。秪今弥望满山谷，长稍世干平坡陀。猴狲夜盗啸俦侣，乌鹊昼衔防网囮。一茎数苞略同䆃，粟亦无皮差类稞。棕笋脱绷鱼弩目，鲛胎出骨蜂露窠。落釜登盘即充腹，不烦碓磨箕筛箩。有时儿女据觚叫，雪花如指旋沙鬲。忆昔周穆宾王母，八骏远从西极过。尔时此谷定入尚方馔，不然亦指芝盖摩鸾和。我读竹书又知更名为荅堇，其时见之黑水阿。黑水今在云南中，益见我言非炙轴心𨍋。上古地广谷类亦多种，天降地出知几何。职方五种载周官，较之尧称百谷已无多。木禾自是梁益产，远与蒟酱惊黄皤。周公歌豳道方物，体从刊落非刻苛。尔雅半成秦汉人，道里亦如九谷中有粱菰，南人未闻名者徒摩挲。滇黔山多不遍稻，此丰民乐否即瘥。尔来樗茧盛溱播，程乡帛制传牂牁。织人夜食就省便，买此贵于粳米瑳。民天国利俱在此，无人考论理则那。他年南方谁作木禾谱，请补嵇含旧状歌此歌。
瓮尽
作者：郑珍
朝代：清

日出起披衣，山妻前致辞。瓮馀二升米，不足供晨炊。仰天一大笑，能盗今亦迟。尽以馀者爨，用塞八口饥。吾尔可不食，徐徐再商之。或有大螺降，虚瓮时时窥。
留别程春海先生
作者：郑珍
朝代：清

我读先生古体诗，蟠虬咆熊生蛟螭。我读先生古文词，商敦夏卣周酋彝。其中涵纳非涔蹄，若涉大水无津涯。捣烂经子作醢臡，一串贯自轩与羲。下讫宋元靡参差，当厥兴酣落笔时。峭者拗者旷者驰，宏肆而奥者相随。譬铁勃卢铁蒺藜，戛摩擖攃争撑持。不袭旧垒残旄麾，中军特创为鱼丽。此道不振知何时，遂尔疲苶及今兹。学语小儿强喔咿，雕章绘句何卑卑。鸡林盲贾为所欺，传观过市群夥颐，厚颜亦自居不疑。间有大黠奋厥衰，鼎未及扛膑已危。其腹不果则力羸，其气不盛则声雌。固宜宛转呻念尸，非病夸毗即戚施。黄钟一振立起痿，伟哉夫子文章医。当今山斗非公谁，种我门墙籓以篱，拥肿卷曲难为枝。络之荆南驱使騑，野马复不受絷羁。锡我美字令我睎，以乡先哲尹公期。无双叔重公是推，道真北学南变夷，此岂脆质能攀追。敬再拜受请力之，头童牙豁或庶几。槐黄催人作丛罴，定王城下离舟维。春风冬雪惯因依，出送抚背莫涕挥。东流淙淙识所归，有质卖田趋洛师。
留湘佩内妹
作者：郑珍
朝代：清

欲归何事真无说，饮过昌蒲不汝留。算待明年方见汝，明年又识果来否。
病中绝句二首
作者：郑珍
朝代：清

莫五璃厂回，又回璃厂路。似看衔书鼠，寂寂来复去。安排六个月，偿足二万里。已过春中閒，看看到粽子。
病中绝句二首·其一
作者：郑珍
朝代：清

莫五璃厂回，又回璃厂路。似看衔书鼠，寂寂来复去。
病中绝句二首·其二
作者：郑珍
朝代：清

安排六个月，偿足二万里。已过春中閒，看看到粽子。
病起同山阴王个峰上舍绥阳丁右衡孝廉登城南文昌阁
作者：郑珍
朝代：清

峥嵘杰阁压符关，病骨凌虚胆尚豩。漠漠云开巴子国，盘盘江绕没丁山。青天一握神难越，白鸟双飞意正间。顿作西来登览兴，不因微挫露颓颜。
白崖洞
作者：郑珍
朝代：清

鸿蒙昔未分，积此千仞雪。开天日月嫩，不能解顽结。其根有融处，娄络成洞穴。江穿日雷斗，撞捣忽中裂。半随流水去，此矗面如截。刚风吹老硬，万古不受涅。下嵌若偏厂，楣屐失前列。积阴养苔气，历久化苍铁。蹲门绿虾蟆，一水漱其舌。白日澹波光，寒森四山闭。沈沈百尺潭，蟠蛰富诡谲。骊龙常吐珠，腾光夜飞掣。上下云间峰，见者大如月。两岸尽悬壁，鬼愁径路绝。自非藉舟桨，何以达灵窟。我来仲夏末，周览叹奇兀。攀深足余酸，题峻胆尚烈。弟子黄精粥，先生胡麻屑。石上一樽酒，了觉天地别。逝将兹避世，岂独拟逃热。倚醉放归桡，回首肝肺彻。
白水瀑布
作者：郑珍
朝代：清

断岩千尺无去处，银河欲转上天去。水仙大笑且莫莫，恰好借渠写吾乐。九龙浴佛雪照天，五剑挂壁霜冰山。美人乳花玉胸滑，神女佩带珠囊翻。文章之妙避直露，自半以下成霏烟。银虹堕影饮谾谼，天马无声下神渊。沫尘破散汤沸鼎，潭日荡漾金镕盘。白水瀑布信奇绝，占断黔中山水窟。世无苏李两谪仙，江月海风谁解说。春风吹上观瀑亭，高岩深谷恍曾经。手挹清泠洗凡耳，所不同心如白水。
睡起
作者：郑珍
朝代：清

一觉依然眠后我，百年休忆错来棋。可怜半日模糊过，更补斜阳悔片时。
端午念阿卯
作者：郑珍
朝代：清

入户桃阴夕照移，久看蒲粽今娇儿。鲁论半部应成诵，渠母前朝早任嬉。嫩绿胡孙高蹋臂，雄黄王字大通眉。凤仙篱侧瓜棚畔，料尔行吟新寄诗。
经叶县光武庙
作者：郑珍
朝代：清

闰尽真人起，共除旧物归。汉京天再正，高庙日同辉。业忆昆阳肇，军仍小沛微。星辰临虎斗，风雨助龙飞。异代惊雄烈，荒烟认故围。君臣还寝殿，英爽壮斜晖。
经嵇侍中祠
作者：郑珍
朝代：清

碧血飘零云鸟悲，雪中凭轼吊荒祠。似闻叔夜冤魂语，不及王仪尚有儿。
经耒阳
作者：郑珍
朝代：清

青莲葬尸鱼腹里，少陵复作饫死鬼。可笑亘古两诗人，死亦古今绝无比。刘呴小儒不足责，余意端嗤宋公子。阻水一篇岂未见，荒唐亦复沿旧史。悲哉此老入暮年，君民泪尽江湘沚。稷契功名付浩叹，老丑向人嗟可耻。新知济济遍海内，寒暄不救沟壑死。牛肉白酒致荒江，快啖苦觉人情美。岂知贤令好礼教，后人顾将鸩毒视。嗟嗟忌刻实天意，巨妄诬贤小者耳。君不见东山太白女无归，宗武湖湘为乞儿。
经行一路，皆地广大而民稀且穷，官斯土者自中原来，对此荒荒，靡不愁郁，期满秩迁去，将终不能富庶也，慨然赋此
作者：郑珍
朝代：清

日南九郡弃非图，滇土何堪任旷芜。龙亦有家思豢衔，猪皆名海占膏腴。但看插桧俱成树，何不宜桑独少襦。寄语邦君身已到，未应愁叹了官租。
网篱行并序
作者：郑珍
朝代：清

公安民田入水底，不生五谷生鱼子。居人结网作耒耜，耕水得鱼如得米。高田鱼落田反芜，生鱼之地变生蔬。网亦从之变其用，环葱绕芥如围鱼。以蔬佐鱼生已蹙，以网作篱还诧目。苟且穷算得新创，何遽丝乃不如竹。蔬花蔟蔟蔬叶披，猫戏网中鸡隔窥。想见鸬鹚与猵獭，出入篱际驱鱼时。不愁网破篱无补，但惧水反鱼游圃。此时篱倒蔬亦无，顿顿餐鱼奈何许。
者海铅厂三首
作者：郑珍
朝代：清

我何适兹土，忽忽忘其方。如入裸人国，旧游文士场。奇怀想不到，异俗穷堪伤。久对翻疑梦，群山堕渺茫。无斯煎煆利，鬼亦掉头还。墨井人声底，炉场夕照间。百年无树影，众皱是灰山。谁识荒荒顶，飞鸿爪自閒。龟甬边炉宿，煤丁倚石炊。妻儿閒待养，乔罐死犹随。物力秪斯数，生涯能几时。年年南北运，不见穷山悲。
者海铅厂三首·其一
作者：郑珍
朝代：清

我何适兹土，忽忽忘其方。如入裸人国，旧游文士场。奇怀想不到，异俗穷堪伤。久对翻疑梦，群山堕渺茫。
者海铅厂三首·其三
作者：郑珍
朝代：清

龟甬边炉宿，煤丁倚石炊。妻儿閒待养，乔罐死犹随。物力秪斯数，生涯能几时。年年南北运，不见穷山悲。
者海铅厂三首·其二
作者：郑珍
朝代：清

无斯煎煆利，鬼亦掉头还。墨井人声底，炉场夕照间。百年无树影，众皱是灰山。谁识荒荒顶，飞鸿爪自閒。
腕伤将复聊短述
作者：郑珍
朝代：清

庚戌九月望，柴翁左腕折。是时方晨雨，移桐视佣掘。著屐指栽处，下阶齿忽蹶。卷卧泥沟中，但觉半体劣。家人扶而起，不审中何骨。摇之响如箨，非断即挫折。傅以药使苏，夹之板防脱。痛苦经一旬，寝饭赖结发。余时又奉檄，矜佩教城阙。舁去焉能已，震掉岂得说。俗云伤筋骨，瘥不百日越。直以不治治，弃投药与楔。果然距至今，肿散脉归穴。微微与右异，稍稍终不别。吁嗟老可悯，百网末由出。人患与天刑，静思怨尤灭。为冶足必烙，为匠指必血。弄潮死潮头，厌虎落虎舌。善将树下绝，善骑板齿裂。祸福尽自召，事异理可决。山堂本童山，十载树成列。不知几千株，非候亦旋活。岂知适心时，已逼丧己节。利害相倚伏，于兹悟根橛。敬慎栗不败，万端堕昏忽。
自毛口宿花堌
作者：郑珍
朝代：清

盘江在枕下，伸脚欲踏河塘堠。晓闻花堌子规啼，暮踏花堌日已瘦。问君道近行何迟，道果非远我非迟，君试亲行当自知。此道如读昌黎之文少陵诗，眼著一句见一句，未来都非夷所思。云木相连到忽断，初在眼前行转远。当年止求径路通，闷杀行人渫不管。忽思怒马驱中州，一目千里姿所游。安得便驰道挺挺，大柳行边饭葱饼，荒山惜此江湖影。
自沙洋步至黄家林就舟二十里村景佳绝
作者：郑珍
朝代：清

欲就东湖船，先舍汉津桨。隔岸知境异，越堤果幽爽。春草碧浅浅，新树团盎盎。鸠鸣宿雨馀，人耕旧墟上。秀圃葱薤花，小桥没菰蒋。麦深不见人，时闻挽车响。傍道多草舍，老翁聚三两。偶憩知馈茗，味恶诚足享。北来厌尘沙，兹景劳梦想。缓步殊未久，舟已丛芮榜。清谣烟水间，馀欢独携往。
自沾益出宣威入东川
作者：郑珍
朝代：清

出衙更似居衙苦，愁事堪当异事徵。逢树便停村便宿，与牛同寝豕同兴。昨宵蚤会今宵蚤，前路蝇迎后路蝇。任诩东坡渡东海，东川若到看公能。
自郎岱宿毛口
作者：郑珍
朝代：清

晨登打铁关，下见拉帮塘。行至拉帮见拉当，虚空鸟道四里强。路若壁挂百盘肠，人行如狗尽日忙。落日盘江出脚底，仰视早行鼻尖耳。我投旅宿惫欲死，担丁舁夫更何似。把杯大笑何所图，下山且尔归何如，山妻徒忆知得无。
至息烽喜得大雨
作者：郑珍
朝代：清

湿云掩过龙场城，日脚照见雨似绳。山腰妇女荷锄下，归牛返豕纷纵横。我行亦觉两胫速，打笠已听千杖铿。街中大小齐拍手，雨喧人赞同訇訇。向来定广二州米，仰食北至乌江亭。去年无禾亦无麦，转贩远取遵义粳。山农力苦待秋实，望望禾黍就槁茎。百钱不买一升米，路夺市攘成乱萌。近闻守土力和粜，义仓舂尽开常平。古来和暂不和久，贵粟原自非民情。官藏未敌民万一，官竭可禁民踊腾。十日不雨即不济，至患岂独愁书生。皇天一泽甚容易，比户胜贻金满籯。已见瓜蔬长邻圃，可卜良苗秋压塍。前涂田水定溢路，决决市渠中夜鸣。月凉蚊静足甘寝，旅宿不寐看残灯。
舟出合江
作者：郑珍
朝代：清

岸晓树光浮，晴江浩浩流。掉头迷鳛部，弹指见巴州。汗漫非前计，苍茫信壮游。独来苏李后，同路不同舟。
芝女周岁
作者：郑珍
朝代：清

忆我去年春，二月初四吉。将就礼部试，束装指京室。酸怀汝祖母，不忍见子别。倚橧饲么豚，泪俯彘盘抹。此时汝小蠢，尚是混沌物。艰苦徒万里，无才分宜黜。岂知出门后，慈念益悲切。前阡桂之树，朝暮指就齧。子身向北行，母目望南咽。旁人强欢慰，止令增感怛。所幸越七日，先生尔如达。半百甫为祖，忻忭那可说。乃令念儿心，渐为抱孙夺。吁嗟赖有此，不尔得今日。生女信为好，比邻不远出。为纪晬盘诗，悲忻共填结。
荡阴谒岳祠
作者：郑珍
朝代：清

荡阴城东乔木寒，下马岳祠瞻表桓。怅望公生一洒泪，萧条雨歇独凭栏。长城道济才无愧，异姓汾阳福竟难。更苦西邻有冤圣，请歌文操慰忠肝。
荷池疏雨
作者：郑珍
朝代：清

亭池不在外，丘壑愿无违。六月此澄暑，一天凉浸衣。况兼荷气满，更听雨声稀。坐洗妙明藏，蜻蜓都忘归。
莫五题壁有“不若弃书学剑，扬旗万里封侯”句，因和
作者：郑珍
朝代：清

就外论似不尔，如君言亦复佳。便脱牛刀相赠，待看马革归来。
虚堂接翠
作者：郑珍
朝代：清

青山入官府，偃蹇高人风。群揖此堂上，终朝云气中。左招到诗板，右揽著书丛。落落一峰傲，高寒森玉葱。
行至静怀庄寄家
作者：郑珍
朝代：清

秋山送客影萧萧，落拓吟魂不可招。村店雨来天欲晚，行人方度杏花桥。
观上滩者
作者：郑珍
朝代：清

纤者尻益高，詹诸钝爬沙。篙师跌臕熊，又若曝肚蛙。一上复一上，舟如缘边虾。游游竞尺寸，终见舌胜牙。哀哉水不平，民劳致堪嗟。万一缆中断，倒冲宁救邪。念昔榜铜水，滩更多于麻。祼挽冰雪底，髀骭红霞霞。锥刀利能几，不给半箸奢。努力潕阳船，腰环犹可誇。
读《始皇本纪》
作者：郑珍
朝代：清

嬴政信横绝，恶极福有余。兰池盗空窘，投筑身转诛。荆卿好匕首，引揕偏绝裾。惜哉博浪椎，又误伤副车。匪独人力穷，神亦难铲除。英娥鼓怒飙，不能溺独夫。转令湘山树，见赭千刑徒。此中有天意，掩卷徒长吁。
读《日知录》
作者：郑珍
朝代：清

顾公宰相才，老得中孝名。以言救天下，不期当时行。大运自秦来，治具几纷更。元元万古胸，利病如列星。传来二百年，考资丐儒生。或非著书意，掩卷三涕零。
谒比干墓
作者：郑珍
朝代：清

墓禽知敬久无音，樵采含悽远不侵。气共微箕存祖社，魂伤姬孔表冈林。千秋死谏无公酷，半日句留望古深。垄畔请携卷石去，桉间时见昔年心。
贵阳寄内
作者：郑珍
朝代：清

六年不试北风寒，又历人间行路难。慰别漫云成仕宦，出门止解望平安。沈阴累日天如合，积冻迷冈岁欲阑。辛苦未旬吾已倦，计程八十到春官。
贵阳秋感二首
作者：郑珍
朝代：清

回首天南万箐开，童山旷壤有遗材。橡蚕不自乌江渡，蒟酱仍从益部来。在远游民便聚啸，安边长策重耕裁。时平不假书生计，喟古凭今足费才。无多形胜感兴亡，万里秋阴接点苍。石火年华催老大，海天愁思易悲凉。谈经旧扫阳明席，问字谁登叔重堂。野色江光连鬓影，武乡祠外倚斜阳。
贵阳秋感二首·其一
作者：郑珍
朝代：清

回首天南万箐开，童山旷壤有遗材。橡蚕不自乌江渡，蒟酱仍从益部来。在远游民便聚啸，安边长策重耕裁。时平不假书生计，喟古凭今足费才。
贵阳秋感二首·其二
作者：郑珍
朝代：清

无多形胜感兴亡，万里秋阴接点苍。石火年华催老大，海天愁思易悲凉。谈经旧扫阳明席，问字谁登叔重堂。野色江光连鬓影，武乡祠外倚斜阳。
轩窗听莺
作者：郑珍
朝代：清

旧识听莺处，红窗绿树间。官无留宿诺，鸟与话春山。昏晓一澄坐，针砭解破颜。固知善为政，物亦共心闲。
过新郑
作者：郑珍
朝代：清

旷莽平原烟树昏，大河东影接遥村。天清马度芣騩道，日落乌盘桔柣门。促促封轺迷岁月，駪駪行李老乾坤。三年两食溱头店，壁上犹馀旧墨痕。
过海龙囤
作者：郑珍
朝代：清

囤上风云绕夜郎，异时龙凤此荒唐。王师八道从天下，镇服千年扫地亡。蒙业若教思粲价，世州何遽后岑黄。匆匆立马空留望，断涧荒厓尽夕阳。
过紫云庵看梅
作者：郑珍
朝代：清

云南梅花不值钱，成林乃在紫云庵。暮到滇城朝即深，美人在林真不谙。当关一枝兀放入，鹊不及报呼之三。簪斜鬟坠尽惊起，乍见情疏如有惭。同是粗服乱头性，气味一亲神已酣。兴浓不觉对花叹，我本无事须来南。止为君等挂人意，不一粗省心不甘。句留计止十日事，看山愿了回归骖。路长人老那再到，便此舍去情何堪。明须更谒老梅祖，愁心先过黑龙潭。
过黄粱祠
作者：郑珍
朝代：清

乌帽黄尘正月尾，晓风晴日吕仙祠。车中一觉还山梦，正及村前饼熟时。
追和程春海先生橡茧十咏原韵 其一 种树
作者：郑珍
朝代：清

我亦念井田，此世生已迟。天与地商量，遣蚕饲尔丝。树是古时树，为要今人为。急种莫穷待，三年当见之。
追和程春海先生橡茧十咏原韵 其七 煮茧
作者：郑珍
朝代：清

同命蹈汤火，吾怜蚕此时。要为世衣被，不尔安得治。所求补生民，可悯不在斯。我观古仁人，用心如见其。
追和程春海先生橡茧十咏原韵 其三 春放蚕
作者：郑珍
朝代：清

谁能妻不衣，谁能儿不哺。都仰蚕腹钱，那避山中露。得不辛苦得，即得神亦妒。春山九十朝，报君以纨素。
追和程春海先生橡茧十咏原韵 其九 利无算
作者：郑珍
朝代：清

槲之用于古，木薪实以皂。一经发全能，遂令穷郡饱。辨土剂利害，草木乃皆宝。敬告异邦君，死法要活草。
追和程春海先生橡茧十咏原韵 其二 烘种
作者：郑珍
朝代：清

春寒四十五，人茧暖窝里。人既忘其寒，蛹亦醒思起。蚕事争此关，火力谨相视。譬如胎教疏，百病从之始。
追和程春海先生橡茧十咏原韵 其五 驱蠹
作者：郑珍
朝代：清

蠹蠹岂得已，亦复因饥寒。秪此万头虫，尔饱我则难。系头有排索，系足有机竿。非我能陷子，天教入其间。
追和程春海先生橡茧十咏原韵 其八 上机
作者：郑珍
朝代：清

今日机杼地，旧时空破屋。织师有手诀，可授不可读。岁织竿万端，远散侯甸服。劝君毋作伪，作伪天不谷。
追和程春海先生橡茧十咏原韵 其六 移枝
作者：郑珍
朝代：清

筐载似襁负，蠕蠕缘不禁。后时要尔养，肯谓恩勤深。不知家已移，食饱眠于林。蚕乎我诚苦，待儿无此心。
追和程春海先生橡茧十咏原韵 其十 永不税
作者：郑珍
朝代：清

生为穷陬民，如未得父赀。千方获小利，又索真苦儿。堂堂永不税，楔此三字楣。不无桑宏羊，咏言请深思。
追和程春海先生橡茧十咏原韵 其四 秋放蚕
作者：郑珍
朝代：清

君谷熟田中，我蚕熟山颠。熟时两通易，丰歉情相连。昼要秋日小，夜须秋月娟。天解人愿从，我腹定果然。
追和程春海先生橡茧十咏原韵·种树
作者：郑珍
朝代：清

我亦念井田，此世生已迟。天与地商量，遣蚕饲尔丝。树是古时树，为要今人为。急种莫穷待，三年当见之。春寒四十五，人茧暖窝里。人既忘其寒，蛹亦醒思起。蚕事争此关，火力谨相视。譬如胎教疏，百病从之始。谁能妻不衣，谁能儿不哺。都仰蚕腹钱，那避山中露。得不辛苦得，即得神亦妒。春山九十朝，报君以纨素。君谷熟田中，我蚕熟山颠。熟时两通易，丰歉情相连。昼要秋日小，夜须秋月娟。天解人愿从，我腹定果然。蠹蠹岂得已，亦复因饥寒。秪此万头虫，尔饱我则难。系头有排索，系足有机竿。非我能陷子，天教入其间。筐载似襁负，蠕蠕缘不禁。后时要尔养，肯谓恩勤深。不知家已移，食饱眠于林。蚕乎我诚苦，待儿无此心。同命蹈汤火，吾怜蚕此时。要为世衣被，不尔安得治。所求补生民，可悯不在斯。我观古仁人，用心如见其。今日机杼地，旧时空破屋。织师有手诀，可授不可读。岁织竿万端，远散侯甸服。劝君毋作伪，作伪天不谷。槲之用于古，木薪实以皂。一经发全能，遂令穷郡饱。辨土剂利害，草木乃皆宝。敬告异邦君，死法要活草。生为穷陬民，如未得父赀。千方获小利，又索真苦儿。堂堂永不税，楔此三字楣。不无桑宏羊，咏言请深思。
追寄莫五北上
作者：郑珍
朝代：清

重安汀前雪映天，知君此时到其閒。两夫舁之担一肩，荒荒瑟瑟山复山。子行十日我西还，播城雪夜雨似绵。以吾念子衣枕寒，知子于吾亦悬悬。人事乖迕堪浩叹，隔六十里乃天渊。旧约送子意颇繁，既去矣复从何言。少年科第世俗便，一日声名即圣贤。子兮织锦古斑斑，媚世复解渲牡丹。又始弱冠谁不妍，金门玉堂无子艰。念我才具未老坚，论献远愧晁贾班。折腰屈膝又所难，自计岂能事上官。虽云汝坟迫周磐，密缝之心亦可怜。取彼偿此心已酸，况又未操必得权。吾以此乃今闭关，纵有贵命宁弃捐。父母俱存兄弟全，痴儿问字妻纺棉。讵免身劳心以安，但无远别吾终焉。子今偕计趋春官，历鍊骏骨阅山川。河声岳色浩漫漫，吞纳胸中同郁盘。独慨宿学近颇悭，罕聚辇毂散若烟。阮程二老海内观，子往谒之问渊源，必有告子乎勉旃。高堂虽老健加餐，长昆弱弟善承颜。及兹馀晖快著鞭，木天固有君旧毡。然止藉此为亲欢，得意慎勿受所牵。明年驰传归白田，阿爷携子笑欲颠。阿娘抚子衣锦鲜，孺人见子屏风边。我从山中系行缠，秋堂与子对床眠。听子闻见胜今年，作诗一笑随风传。
送黎子元恺舅自平夷归里
作者：郑珍
朝代：清

送公远至双穗桥，白云不动心飘摇。仰天挥手一长叹，万山无语风萧萧。时难不作十全计，要公归家相料理。我宁饥饿不出门，若负此心有如水。
适滇却寄子行子俞两弟
作者：郑珍
朝代：清

冠鸡非难得，惟独见钟爱。踽踽白兔子，吾思何能贷。日者昔语我，子限一星带。看来两不育，此语信蓍蔡。念我门祚薄，麟凤非所载。或者瘠土中，独苗可望大。今来不吾教，渠母料能代。但恐性一伤，稍大便难差。端须提宗印，使之自小佩。上称宣尼说，下称程朱话。
遂过圆通寺登补陀岩
作者：郑珍
朝代：清

熏香梅花林，往听海潮音。大士无语印以心，补陀山高海深深。登高临风望乡国，似到蓬莱方壶之绝壁。忽讶何时身已仙，老亲稚子抛不得，失声一呼落羽翼。胡僧在旁俯长眉，知我多情不可医。笑指海天认归鹤，云白山青无尽时。
邯郸
作者：郑珍
朝代：清

尽说邯郸歌舞场，客车停处草遮墙。少年老去才人嫁，独对春城看夕阳。
邵陵道中
作者：郑珍
朝代：清

雨过春山叠黛横，嫩林新绿夕阳明。晚来风味浓于酒，添起田蛙阁阁声。
郴之虫次程春海先生韵
作者：郑珍
朝代：清

郴州校士地，乃为虫沙国。子孙结千忆，与人争颓宅。形比肌蛷小，足亚马蚿百。缭础扰地罽，蜿垣出户阈。竟日俯仰间，跂跂而脉脉。坐立左右顾，审器后饮食。时或坠科头，蠕动忽呀赫。夜来最恐惧，屡魇入床箦。可怜裸虫长，生受蠢动厄。圣王除狸物，赤犮有专职。则此蠉行者，戮尽理亦得。孔子作春秋，斧钺甚严覈。螽蜚不为灾，且不书于策。此非能毒螫，异虺与杜白。罪但形可畏，咄咄逼人侧。其征谁使然，大蠹实膺责。之虫又何知，而代伏诛殛。驱之使远去，物我庶两适。薰以硫雄烟，助以朮艾力。更以蜃灰水，洒彼屋与隙。水干烟亦消，依旧缘四壁。百虫嬴将军，无乃故使迫。莫侮周郎少，请从赤壁役。
酷暑黎柏容内兄斋中
作者：郑珍
朝代：清

赤丸黏天不可落，发兴欲坐扶桑閒。平头奴子扇大扇，下视海水波如山。自晓至暮去不得，垂颐喘气筋骨孱。坐卧不成渐作病，心之烦乱何由删。柏容健者能说鬼，落笔娭笑含讥讪。伏枕张目懒动起，细听吟弄追痴顽。转恨人生让若辈，带萝被荔从狸斑。委去拘拘此形蜕，虽有寒暑谁能患。蝉声停树蝇在壁，仰瞻雨意愁天悭。暍死书生一芥耳，嗟哉禾黍关痌瘝。
酷热吟
作者：郑珍
朝代：清

爪上流汗珠，发梢生炎风。歊气摄人髓，有声来烘烘。瘦蛟叫沉潭，波心吟老龙。江鬼走阴壁，哭死西日红。龙女四五人，偏肩采芙蓉。眷言携我手，擘浪还珠宫。坐之水晶床，映以珊瑚栊。回忆人间世，清凉迥不同。
醉归
作者：郑珍
朝代：清

酒壮夜行胆，长歌声绕林。入竹闻犬吠，遥看镫影深。虚堂聚学子，为说梁父吟。古人不可见，弃置徒劳心。
醴陵坡谒蔡忠烈公墓
作者：郑珍
朝代：清

谁似先生少，成仁鼎沸时。磔身无李芾，里葬有句卑。穹昊心难转，英雄泪暗垂。即今瞻墓道，松柏尚含悲。
钓
作者：郑珍
朝代：清

避暑巧成钓，脱喧翻怪幽。水风长在竹，鸟影不惊钩。欲举却仍住，将移还更投。此心随物付，得失尽悠悠。
铜仁江舟中杂诗六首
作者：郑珍
朝代：清

江行无百里，江景已多更。问地难为字，经滩不计名。败床眠白鲤，疏坞出黄橙。欲识铜仁近，奇山满眼生。渐见寒流阔，居人两岸分。潭光清漏石，山影绿摇云。渔得沙头讯，炊香蛇尾闻。向来风味熟，惆怅但离群。铜舟三日惯，快若鸟轻钞。诗待滩平写，书缘境胜抛。生薪常失饪，寒菜旋充庖。道里时相问，黔荆路已交。蛟龙非获罪，风水自无猜。朝梦同炊熟，晨舟隔县开。江鸣知雨到，鸭语觉村来。半起先劳谢，閒鸥候岸隈。烂石通纤路，荒塘落堠泥。潮收沙露尾，桨过水生脐。鱼翠閒閒立，鹪青闪闪低。劳生惭对汝，方忆漆园妻。景色辰阳变，风烟梦泽通。山平趋落地，江远欲吞空。旷岸一庵白，晴砧双妇红。狂歌仍入楚，陈爪叹泥鸿。
铜仁江舟中杂诗六首·其一
作者：郑珍
朝代：清

江行无百里，江景已多更。问地难为字，经滩不计名。败床眠白鲤，疏坞出黄橙。欲识铜仁近，奇山满眼生。
铜仁江舟中杂诗六首·其三
作者：郑珍
朝代：清

铜舟三日惯，快若鸟轻钞。诗待滩平写，书缘境胜抛。生薪常失饪，寒菜旋充庖。道里时相问，黔荆路已交。
铜仁江舟中杂诗六首·其二
作者：郑珍
朝代：清

渐见寒流阔，居人两岸分。潭光清漏石，山影绿摇云。渔得沙头讯，炊香蛇尾闻。向来风味熟，惆怅但离群。
铜仁江舟中杂诗六首·其五
作者：郑珍
朝代：清

烂石通纤路，荒塘落堠泥。潮收沙露尾，桨过水生脐。鱼翠閒閒立，鹪青闪闪低。劳生惭对汝，方忆漆园妻。
铜仁江舟中杂诗六首·其六
作者：郑珍
朝代：清

景色辰阳变，风烟梦泽通。山平趋落地，江远欲吞空。旷岸一庵白，晴砧双妇红。狂歌仍入楚，陈爪叹泥鸿。
铜仁江舟中杂诗六首·其四
作者：郑珍
朝代：清

蛟龙非获罪，风水自无猜。朝梦同炊熟，晨舟隔县开。江鸣知雨到，鸭语觉村来。半起先劳谢，閒鸥候岸隈。
閒眺
作者：郑珍
朝代：清

雨过桑麻长，晴光满绿田。人行蚕豆外，蝶度菜花前。台笠家家饷，比邻处处烟。欢声同好语，针水晒秧天。
闲庭
作者：郑珍
朝代：清

闲庭贪久坐，风色静沉沉。明月来深夜，低星阁远林。鱼龙吹雾影，猫犬共花阴。兴惬尘嚣外，凭柯起浩吟。
阑干曲
作者：郑珍
朝代：清

釭壁沉沉霜人影，博山云断金虬冷。嫦娥袖薄双臂寒，夜长软抱梅花颈。玉台紫雾荒荒间，翡翠珊瑚含木难。苕华姊妹又千载，当年暗记红阑干。捣齑破臼种荼子，待看黄人贴天死。月查高挂九枝镫，却教谁指秋河水。兰叶萧萧泣露凉，芙蕖花覆黄鸳鸯。檀槽不伴玉笛老，手把灵犀到天晓。
阿卯晬日作
作者：郑珍
朝代：清

贫人养儿女，其苦安可言。计日喜存活，及岁能无欢。我非无大男，夭不与我玄。踰年幸举汝，吾道方艰难。万卷不能炊，一钱丐人艰。汝顾生健食，饥啼可胜怜。论升买市米，归已亭午閒。待饱化为乳，乃及供汝餐。常恐力难活，嗢喔行周年。身中百衲衣，五色花斑斑。头上红锦帽，金钱龙凤盘。涎长被颈下，文抱当胸前。吾贫那辨此，见汝从母贤。俗情重晬日，烹羊宰肥豚。招要聚三族，喜气令冬温。吾此为单家，力又难膻荤。亦复洁疏食，为儿荐蘋蘩。祝毕抱汝拜，忍涕为笑颜。我族食遵义，八叶当吾身。维昔别子公，锋冠刘綎军。播平不与赏，屯耕水烟田。谋力著新站，气欲无奢安。鹰鸠起旁掣，郡卒赖以全。定国与捍患，饮井俱忘源。洪柯有荣悴，欲语声已吞。先世一卷书，今惟吾家存。将复高祖德，未必非荡迁。想见灵之来，喜添一代孙。子孙不易为，抚首增浩叹。汝母罗百具，试儿心向先。鳞列图与书，错以聿以研。古印大如斗，中央狮伏跧。寸幅我新画，上有米家山。抱持不可律，爬按随掀翻。乃左持古籀，右手持天元。大笑真吾子，此意宁非天。我年十七八，逸气摩空蟠。读书扫俗说，下笔如奔川。谓当立通籍，一快所欲宣。狂谋百不遂，亲老家益贫。头颅近三十，心平无波澜。穷达知有命，浪走无乃颠。观海难为水，一蓺思专门。几年费心血，略识书数原。父菑子肯穫，夫岂不愿然。即今盛平世，经术招儒冠。立成俱推步，不用暅与蕃。两闱禁篆体，隶楷须同文。儿亦焉用此，来踵阿爷跟。六经丽日月，义若东溟宽。取汲任其才，收效无钝顽。小用为帖括，命来即称官。腾身九霄上，袍笏光且鲜。一生免长饿，亲戚分唾残。世间富贵人，得力文几篇。儿其速长大，破楼思著鞭。与作鼠衔姜，宁为麦争籼。
集郘亭芷升黄子寿唐鄂生及同儿食欣然有作
作者：郑珍
朝代：清

才难圣所慨，会合尤难谙。喜此席上人，几尽坤西南。不因艰危际，奚自翕且耽。莫五别两年，此选无路参。书丛借小住，文献思独担。黄九读中秘，归来日朝三。摊书忘轩冕，穿穴如蠹蟫。唐四今端孝，尝险备苦甘。葛绖舍外寝，高师拜迁谈。不见止三时，莫六更出蓝。未肯受蒙因，惟于古乎贪。各抱千秋想，对之我何堪。身心两衰落，理筹牛骨钻。经年风中走，自缚真如蚕。此集亦何幸，懒拙又见涵。譬但分残冷，我已饫且酣。小儿强解事，可笑不自惭。未睹宗庙门，焉知有牛函。长者谓可语，亦且慰白鬖。当代大师业，吾邦迟远覃。不知自谁氏，开先启其弇。于今三十载，守失乃在郯。北海无细漏，南阁有独探。谁信嘉道来，家法多逆男。思下牂牁兵，诐邪令受戡。吾衰付公等，此意非狂谭。独唶世界黑，乾坐忧如惔。乡国盗充斥，去向迷剧骖。日夕望阡墓，我马何时？。安得武陵溪，桃花红映潭。放我及数君，东西对茅庵。农间辄款户，佳日还舁篮。道泰会有时，聊云乐瓢甔。心长苦发短，念此殊醰醰。
集郘亭芷升黄子寿唐鄂生及同儿食欣然有作
作者：郑珍
朝代：清
体裁：古风

才难圣所慨，会合尤难谙。喜此席上人，几尽坤西南。不因艰危际，奚自翕且耽。莫五别两年，此选无路参。书丛借小住，文献思独担。黄九读中秘，归来日朝三。摊书忘轩冕，穿穴如蠹蟫。唐四今端孝，尝险备苦甘。葛绖舍外寝，高师拜迁谈。不见止三时，莫六更出蓝。未肯受蒙因，惟于古乎贪。各抱千秋想，对之我何堪。身心两衰落，理筹牛骨钻。经年风中走，自缚真如蚕。此集亦何幸，懒拙又见涵。譬但分残冷，我已饫且酣。小儿强解事，可笑不自惭。未睹宗庙门，焉知有牛函。长者谓可语，亦且慰白鬖。当代大师业，吾邦迟远覃。不知自谁氏，开先启其弇。于今三十载，守失乃在郯。北海无细漏，南阁有独探。谁信嘉道来，家法多逆男。思下牂牁兵，诐邪令受戡。吾衰付公等，此意非狂谭。独唶世界黑，乾坐忧如惔。乡国盗充斥，去向迷剧骖。日夕望阡墓，我马何时𧽼。安得武陵溪，桃花红映潭。放我及数君，东西对茅庵。农间辄款户，佳日还舁篮。道泰会有时，聊云乐瓢甔。心长苦发短，念此殊醰醰。
雨
作者：郑珍
朝代：清

六月晦前雨，潇潇鸣稻林。能苏贫者命，不是富儿心。米价来朝减，天恩此日深。莫言歌无滞，点滴胜黄金。
雪中度吴桥至郡黉
作者：郑珍
朝代：清

止觉百无路，来循夫子墙。问门迷入径，冒雪立平冈。流水去不息，此身行若忘。谯楼灯火见，独自下苍茫。
雪厓洞
作者：郑珍
朝代：清

秋风吹衣巾，飘然堕丘壑。溪水流洞门，白云树头落。昔闻回道人，于此驻黄鹤。日暮待不来，含情下高阁。
雪风
作者：郑珍
朝代：清

雪风刁调吹破篱，吾独穷困于此时。天寒拥卷作跏坐，日暮向人赊夕炊。菜摘蚕豆上中叶，樵分鹊巢高下枝。穷生百巧却自笑，看尔更计明朝为。
霜晓过禹门寺
作者：郑珍
朝代：清

溪上寒生骨，行行手自磨。萍红知鸭路，水暗认鱼窠。石磴苍苔古，山门落叶多。未应禅宿尽，钟梵共蹉跎。
题北海亭图
作者：郑珍
朝代：清

黄芝萎地茄花明，十狗五彪恣纵横。地轰天鸣覆乾清，北海亭子乃孤撑。亭中老翁一诸生，举手欲障斗内星。惜哉当日事不成，正气耿耿留元精。吾观史家已吞声，此图复出二百载，澒洞千秋思古情。蟒山压筵苍郁葱，展图惨怛来悲风。江光黯黯云冥濛，若有人兮烟树丛。倏忽置身画图里，眼底尽是人中龙。举幡慷慨孙夏峰，赤帻从之张果中。策蹇掀髯去匆匆，醵金无乃鹿太公。团瓢深墨小镫笼，破柱复壁难为容。完天朱老侠胆雄，吴桥归卧齁隆隆。秘狱此时走尸虫，伤心投匦仍未终。后来者谁茅止翁，此老十万兵罗胸。婆娑柳下杖瘢红，戟指尚自谈辽东。太常堂堂儒者宗，晚学农圃悲天梦。矫首似望孙文忠，历历斯人肝肺同。一重一掩吾安从，大叫乃止一亩宫。吾知画师非俗工，直以浩气还太空。吁嗟！阳球不作司隶死，清流故让此曹子。朱家鲁褒徒为耳，独此炯炯差足恃。长叹英贤皆已矣，卷去斯亭掷杯起，白虹正贯旁沟水。
题莫郘亭藏文衡山西湖图
作者：郑珍
朝代：清

山如佛头青，水如僧眼明。软浆画船争弄晴，三竺楼台影东海，六桥花柳通南屏。昌丰士女堤上行，太平庄构百态精。西湖正恐不到此，图就可胜槃裸情。待诏作此时，八十又过二，老眼双瑩与人异。树头尚著鼠尾皴，缓范迂倪逊工致。卷尾新诗复亲迹，展向窗晴三绝备。三百年来人代殊，蚕丝烟篆墨未枯。当时画里寄书舫，供养难忘西子姝。袖归直作桉閒物，公真力大同欧苏。岂知玻瓈三十里，异时流入天南隅。锦贉绣椷出前守，整洁未经寒具污。我闻世间所藏明圣湖，钦山十册千载无。暗门古墨久萧瑟，何人更睹争标图。石翁写尽湖上山，至今散在东西都。孤山卷子好雄逸，旧观记与江门俱。停云馆主又入石翁室，北董南邢俱不如。二丈之轴落吾眼，宝贵那数千船珠。吾徒目不辨官库，天遣屏当书画厨。遗缣付与不无意，捲还尔卷掀髯须。莫五莫五保有斯湖借尔力，不独立马吴山一馋贼。
题莫郘亭藏文衡山西湖图
作者：郑珍
朝代：清
体裁：古风

山如佛头青，水如僧眼明。软浆画船争弄晴，三竺楼台影东海，六桥花柳通南屏。昌丰士女堤上行，太平庄构百态精。西湖正恐不到此，图就可胜槃裸情。待诏作此时，八十又过二，老眼双莹与人异。树头尚著鼠尾皴，缓范迂倪逊工致。卷尾新诗复亲迹，展向窗晴三绝备。三百年来人代殊，蚕丝烟篆墨未枯。当时画里寄书舫，供养难忘西子姝。袖归直作桉閒物，公真力大同欧苏。岂知玻瓈三十里，异时流入天南隅。锦贉绣椷出前守，整洁未经寒具污。我闻世间所藏明圣湖，钦山十册千载无。暗门古墨久萧瑟，何人更睹争标图。石翁写尽湖上山，至今散在东西都。孤山卷子好雄逸，旧观记与江门俱。停云馆主又入石翁室，北董南邢俱不如。二丈之轴落吾眼，宝贵那数千船珠。吾徒目不辨官库，天遣屏当书画厨。遗缣付与不无意，捲还尔卷掀髯须。莫五莫五保有斯湖借尔力，不独立马吴山一馋贼。
飞云岩
作者：郑珍
朝代：清

扶舆灵秀各有分，贵州得此一朵云。蛮风万古吹不化，中有元气常氤氲。造化之手信幻极，四海不作雷同文。兹岩岂复涉世想，云将授削天磨斤。成时莫自赞其妙，俗间巧颂徒云云。经巢居士鸾鹤群，一丝不净落世氛。纡行五日为看此，所见乃过前所闻。十里泉声接幽壑，苍苍万木烟缤纷。买宅径思傍云住，下视扰攘同飞蛟。犵童獠妇不雕琢，岁时鸡豆情殷殷。那能龌龊走尘状，过而识悔神当欣。儿女催人待粗了，挥手一谢云中君。
饭麦
作者：郑珍
朝代：清

北人食主麦，南人食主稻。平时作饼饵，快啖争且噪。饭之乃愧贫，好恶殊颠倒。入夏米难乞，市粜踊复暴。焦麦馀两瓮，八口朝夕靠。初尝赖羹浇，再进乃深好。法须锸皮精，味胜粗米糙。齧苦蚤虱碎，咽顺藜苋导。撑肠不易饥，朝食晚可到。固知吾辈腹，何物不堪犒。女子乃惊诧，逢人即相告。
饮圣泉上
作者：郑珍
朝代：清

历算有时差，洞渊穷九容。天与设悬壶，一勺肇鸿濛。盈虚应晷刻，浑盖相参通。大哉造化楼，奇出无终穷。我从万山来，襟带含松风。独酌此泉上，兴酣呼白龙。往来五色虾，荡漾青黛中。神鱼掉尾出，闪映斜阳红。欲濯双玉趺，乃恐摇鲛宫。许赞不许究，邈然天地空。
骤雨
作者：郑珍
朝代：清

雾气速于猱，奔空阵马逃。树随山影失，雨覆夕阳高。万手投筹箸，千夫振朄鼗。已看天宇碧，馀点尚飘骚。
高斋
作者：郑珍
朝代：清

高斋开户牖，佳日得晴暄。风定瓶花落，云来砚气昏。牧牛溪上路，迎虎社边村。坐领山林趣，潜夫欲著论。
黄焦石
作者：郑珍
朝代：清

后园黄焦石，厥癞如虾蟆。古柏覆其顶，苍苔布其窊。石脚何所有，纂纂楙木瓜。石缝何所有，黄黄蘹香花。初来治兹圃，地瘠不可铧。辛勤我母力，十年拥粪渣。不知鋊几锄，硌确化为畬。秋分摘番椒，夏至区紫笳。小满拔葱蒜，端阳轩头麻。头上覆尺巾，细意毫不差。时来憩石上，汗泚慈色加。指麾小儿女，亦学事作家。观之不如意，复起为补苴。旧时值坐处，尘涴风与爬。尔来三四年，荒翳藏蛇蛙。独拨莽中觅，陨涕至日斜。
敬和荫乔观察老世侄留别榆林士民未步原韵
作者：郑珍双
朝代：清

不向终南捷径行，幡然一出念苍生。榆关千里风尘色，薇省十年翰墨声。戎马纷纷勤远驭，嗷鸿肃肃阻归程。口碑已载东门道，又看儿童骑竹迎。
夏日游云洞纪胜
作者：郑琮
朝代：清

荒幻仙人迹，沧桑不记年。霞窝藏古篆，月峡束寒泉。踞壑松根老，盘空鸟道偏。坐听山籁发，清响近龙天。我爱鹤峰叟，谈经薜荔阴。涧花迎杖舄，山鸟助歌吟。一自高贤逝，空教岁月深。淙淙流水意，能不怅人琴。冷落烧丹鼎，龙蟠第几层。五更奔海日，六月冻崖冰。先哲多留咏，深山自得朋。扪萝题姓字，吾亦记吾曾。
夏日游云洞纪胜·其一
作者：郑琮
朝代：清

荒幻仙人迹，沧桑不记年。霞窝藏古篆，月峡束寒泉。踞壑松根老，盘空鸟道偏。坐听山籁发，清响近龙天。
夏日游云洞纪胜·其三
作者：郑琮
朝代：清

冷落烧丹鼎，龙蟠第几层。五更奔海日，六月冻崖冰。先哲多留咏，深山自得朋。扪萝题姓字，吾亦记吾曾。
夏日游云洞纪胜·其二
作者：郑琮
朝代：清

我爱鹤峰叟，谈经薜荔阴。涧花迎杖舄，山鸟助歌吟。一自高贤逝，空教岁月深。淙淙流水意，能不怅人琴。
寄施太耻庄
作者：郑琮
朝代：清

海内多相识，风流独有君。三年倚严武，一瘦似休文。傲骨轩秋鹤，高歌破暮云。何时重把臂，醉后看书裙。
春晚杂兴
作者：郑琮
朝代：清

弹铗侯门苦未能，乾坤何处倚枯藤。倦图小息怀蒙叟，僻地幽栖愧少陵。墙短绿分邻舍树，帘疏红落隔山镫。柳枝吟断空惆怅，无复当时唱阿菱。斫地狂歌事已非，独留一剑对斜晖。素书有劫龙威去，绿字无仙脉望稀。阅世几凋潘岳鬓，伤春易减沈郎围。薄寒中酒惟高枕，疏懒真同鹤不飞。
春晚杂兴·其一
作者：郑琮
朝代：清

弹铗侯门苦未能，乾坤何处倚枯藤。倦图小息怀蒙叟，僻地幽栖愧少陵。墙短绿分邻舍树，帘疏红落隔山镫。柳枝吟断空惆怅，无复当时唱阿菱。
春晚杂兴·其二
作者：郑琮
朝代：清

斫地狂歌事已非，独留一剑对斜晖。素书有劫龙威去，绿字无仙脉望稀。阅世几凋潘岳鬓，伤春易减沈郎围。薄寒中酒惟高枕，疏懒真同鹤不飞。
驿坂怀古
作者：郑琮
朝代：清

古驿当年曾驻跸，空山几树但栖鸦。风波有恨沈黄屋，木石偏能卫翠华。一日邀天犹是宋，三忠报国已无家。停车欲觅残碑读，翁仲含凄落照斜。
九江府天后宫墙外联
作者：郑瑞麒
朝代：清
体裁：联

潮平两岸阔；花满九江春。
军机直房春联
作者：郑瑞麒
朝代：清
体裁：联

春为一岁首；月傍九霄多。
匣剑楼联
作者：郑瑞麒
朝代：清
体裁：联

排闼两峰青，欣轮奂齐云，环雉堞更上一层，尽见匡庐真面目；干霄千丈紫，恐锋铓过露，敛龙光深藏什袭，如罗星宿壮心胸。
嘉庆50万寿福州戏台联
作者：郑瑞麒
朝代：清
体裁：联

曲谱四诗，天保九如篇第一；舞分两向，太平万岁字当中。
嘉庆50万寿福州经坛联
作者：郑瑞麒
朝代：清
体裁：联

沙数恒河，合十佛，称无量寿；潮音大海，呼三声，协不周风。
天后宫联
作者：郑瑞麒
朝代：清
体裁：联

补天娲神，行地母神，大哉乾，至哉坤，千古两般神女；治水禹圣，济川后圣，河之清，海之晏，九州一样圣功。
挽何玉田联
作者：郑瑞麒
朝代：清
体裁：联

人情欲赠方干第；天意原悭李贺年。
挽何玉田联
作者：郑瑞麒
朝代：清
体裁：联

君乃长于情者，为戚友关心，终岁劳人草草；文固无如命也，以孝廉没世，当今天道茫茫。
挽何玉田联
作者：郑瑞麒
朝代：清
体裁：联

阅历名场，终竟才人无福命；消磨心力，只缘文债与亲情。
挽廖封翁联
作者：郑瑞麒
朝代：清
体裁：联

卿霭焕朱门，石奋郎君皆贵仕；仙风飘绛节，刘纲夫妇并归真。
挽张登瀛联
作者：郑瑞麒
朝代：清
体裁：联

吟成三影清词，怛化竟同蝴蝶梦；谢却九秋芳信，催归忍听鹧鸪声。
挽林一桂联
作者：郑瑞麒
朝代：清
体裁：联

三千卷勤抄，耄学宛如沈麟士；八二龄老宿，典型顿失鲁灵光。
挽林母联
作者：郑瑞麒
朝代：清
体裁：联

教成诸子尽扬眉，咸使备宾兴德艺；看入三场才瞑目，不教迟哲嗣科名。
挽言朝标联
作者：郑瑞麒
朝代：清
体裁：联

千里衔哀，奉灵舆言遄，惊说莪诗初罢诵；廿年遗爱，怅弦歌遽息，惨教棠树不成阴。
挽许作屏联
作者：郑瑞麒
朝代：清
体裁：联

披叔重旧文，驯雉归来经笥富；溯旌阳遗爱，化凫仙去口碑传。
挽许作枢联
作者：郑瑞麒
朝代：清
体裁：联

庚宿掩霜晨，黄菊丛中添泪雨；卯桥嗟月夕，紫藤庵畔景光风。
贺陈若霖70寿联
作者：郑瑞麒
朝代：清
体裁：联

望重达尊，北斗尚书南极老；恩承敬典，天朝耆旧地行仙。
赠吴绪五联
作者：郑瑞麒
朝代：清
体裁：联

十年庾亮楼头，曾许登床同玩月；两度陶潜径畔，未能爱菊且栽花。
闽浙分水岭交界处联
作者：郑瑞麒
朝代：清
体裁：联

半岭通佳气；他乡有胜缘。
集句联
作者：郑瑞麒
朝代：清
体裁：联

五亩自栽池上竹；一尊径醉溪中云。
集句联
作者：郑瑞麒
朝代：清
体裁：联

合匏同牢，宴乐有绪；驾福乘喜，昏悦宜家。
集句联
作者：郑瑞麒
朝代：清
体裁：联

小园新展西南角；和气先熏草木心。
集句联
作者：郑瑞麒
朝代：清
体裁：联

左酒右浆，喜叠其室；伯歌季舞，福为我根。
集句联
作者：郑瑞麒
朝代：清
体裁：联

平生独以文字乐；此日翛然水竹居。
集句联
作者：郑瑞麒
朝代：清
体裁：联

深林闲数新添笋；残烛贪看未见书。
集句联
作者：郑瑞麒
朝代：清
体裁：联

烟树远浮春缥缈；风船解与月徘徊。
与潘寿生话旧
作者：郑璜
朝代：清

客中谁与慰羁孤，喜得高阳旧酒徒。一辈俊才仍濩落，十年相见总江湖。略惊憔悴颜非昔，为阅崎岖胆渐粗。各有故园三亩在，莼鲈香里得归无。
彭城秋感
作者：郑璜
朝代：清

形势彭门亦壮哉，刘颠项蹶总秦灰。交流汴泗迷城角，如此河山阅霸才。古道斜通萧子国，野花开上楚王台。我来大有登临感，送尽残阳独自回。今古河流几变迁，防秋有策抵防边。终教淮泗全归海，莫放鱼龙便上天。莽莽丛乡闻鬼哭，荒荒水气杂人烟。黄楼一角留苏绩，犹想秦郎作赋年。
彭城秋感·其一
作者：郑璜
朝代：清

形势彭门亦壮哉，刘颠项蹶总秦灰。交流汴泗迷城角，如此河山阅霸才。古道斜通萧子国，野花开上楚王台。我来大有登临感，送尽残阳独自回。
彭城秋感·其二
作者：郑璜
朝代：清

今古河流几变迁，防秋有策抵防边。终教淮泗全归海，莫放鱼龙便上天。莽莽丛乡闻鬼哭，荒荒水气杂人烟。黄楼一角留苏绩，犹想秦郎作赋年。
钱忠介公海天浴日研
作者：郑璜
朝代：清

匆匆小劫红羊过，此一片石常不磨。草堂出示为太息，凛然正气留山河。当时河山纷破碎，一发其柰千钧何。六狂生后存硕果，惟公激烈功最多。可怜海上作天子，孤舟险触蛟鼍涡。十亡十弊书数上，方王倾轧遭讥诃。军中羽檄倚此研，定知一日三摩挲。鸲之鹆之双泪眼，孤臣相对同滂沱。海天浴日寓深意，此意千载矢靡佗。精诚所感神示梦，手扶日上柰已矬。明知一旅势难济，妄思挥此回天戈。琅江致命事仓猝，研乎危不沈鲸波。沧桑虽变物无恙，背面滑润无侧颇。石果能言石应喜，暗中自有神灵呵。君不见玉带生与桥亭研，传观异代犹悲歌。
严子陵垂钓
作者：郑用鉴
朝代：清

万点云山鸟外青，桐江烟浪昼冥冥。故人不遇刘文叔，谁识羊裘是客星。
兰
作者：郑用鉴
朝代：清

柔叶吹惠风，芳丛挹清露。深谷不逢人，幽香暗中度。
吾庐
作者：郑用鉴
朝代：清

水阁春阴重，池花夕气初。少焉新月上，媚以淡烟疏。苔色缘阶静，竹风吹洒如。安心尘影外，生趣满吾庐。
喜友人见过
作者：郑用鉴
朝代：清

茅屋萧萧隐薜萝，故人十载忽相过。春风小院花香绕，暮雨寒庭草色多。醉后不辞灯下酒，兴来高和郢中歌。年衰喜晤忘机友，明日云山奈别何。
墨
作者：郑用鉴
朝代：清

饱饮三升未觉浓，生涯何日不磨中。劫烧天地留馀烬，变幻云烟过太空。守黑几人能老子，草玄终古耻扬雄。文章阴象宜从晦，万丈光芒李杜穷。
岳武穆
作者：郑用鉴
朝代：清

十二金牌发帝宫，尽凭谗舌说元功。君臣乐土偷安遂，父子边庭属望空。奸恶有心终卖国，昏庸无耻在和戎。英灵千载栖霞岭，坟树无枝偃北风。
懒
作者：郑用鉴
朝代：清

日长不觉意都灰，怕整衣冠畏客来。夜榻未移思月就，晨书偶阅趁风开。经旬砚垢无人洗，作答书迟任友催。莫笑灌花凭雨到，小庭花木信天栽。
水阁
作者：郑用鉴
朝代：清

一水当门绿，群峰入座青。月摹墙外树，风度草间萤。疏柳馀秋色，残荷恋晚馨。朱栏池上影，鱼梦漫惊醒。
海市
作者：郑用鉴
朝代：清

蜃楼辉彩耀奇观，词赋元虚叹淼漫。雾阁霞窗来恍惚，金支翠羽聚无端。虚无物理从兹悟，缥缈仙山下笔难。闻道神州接漳浦，有时异境任人看。
海棠
作者：郑用鉴
朝代：清

细雨廉纤小院中，凭栏淡冶满芳丛。夜深慎莫燃犀照，祇恐阶前有断红。
渔笛
作者：郑用鉴
朝代：清

钓罢归来月正明，倚篷三弄海云清。西风两岸芦花渚，惊起鸥眠过别汀。
溪山晚渡
作者：郑用鉴
朝代：清

青山无数夕阳多，溪上行人发棹歌。翻忆旧游江畔路，几回清梦落鸥波。
笔
作者：郑用鉴
朝代：清

材美东南竹箭遒，胡为屈作管城侯。机锋善杀休藏腹，气象能干亦秃头。兔变老精逃月窟，麟来衰世涕春秋。结绳而治风何古，多事书成鬼哭愁。
草堂雅集
作者：郑用鉴
朝代：清

主人潇洒爱林泉，坐对湖光兴杳然。风月只宜杨子宅，图书多似米家船。树浮吴楚山连海，草满汀洲水接天。欲载一樽寻旧约，与君同醉白鸥边。
落花
作者：郑用鉴
朝代：清

金盘泣露向黄昏，漠漠东风动画幡。此去好归天女手，再来莫作美人魂。歌残绛树千声怨，诗比红儿百首冤。空抱琵琶弹别泪，伤心桃李总无言。楼台金粉黯模糊，如梦如烟日易晡。兰蕙素心沉月露，芙蓉红泪满江湖。高烧银烛虫声急，翠掩重门燕影孤。夜半花神空叹息，茫茫大化自荣枯。
落花·其一
作者：郑用鉴
朝代：清

金盘泣露向黄昏，漠漠东风动画幡。此去好归天女手，再来莫作美人魂。歌残绛树千声怨，诗比红儿百首冤。空抱琵琶弹别泪，伤心桃李总无言。
落花·其二
作者：郑用鉴
朝代：清

楼台金粉黯模糊，如梦如烟日易晡。兰蕙素心沉月露，芙蓉红泪满江湖。高烧银烛虫声急，翠掩重门燕影孤。夜半花神空叹息，茫茫大化自荣枯。
访友不遇
作者：郑用鉴
朝代：清

白云茅屋隐君家，行尽村园日欲斜。不识抱琴何处去，柴门寂寞掩梅花。
读李太白诗
作者：郑用鉴
朝代：清

神仙沦谪不为伤，何惜人间贬夜郎。醉眼惊回唐社稷，谁人能识郭汾阳。
送幕客归楚南
作者：郑用鉴
朝代：清

西风萧瑟动酣歌，酒尽阳关去奈何。孤棹迥迷杨子渡，片帆遥接洞庭波。天涯明月乡心绕，江上青山别恨多。惟有长亭分手处，相思无那雁书过。
长剑
作者：郑用鉴
朝代：清

古剑含苍精，床头作龙吼。可激烈士心，难容佞臣首。
雁
作者：郑用鉴
朝代：清

远离朔漠到中州，万里悠悠集侣俦。带月影沈湘水夜，叫云声断楚天秋。菰田米熟堪充饱，芦渚花深得自由。最是客边愁绝处，凄凉飞过夕阳楼。
题吴希周百蝶图
作者：郑用鉴
朝代：清

滕王图拓旧知名，道子挥毫倍有情。缃帙风翻双翅健，草堂衣拂六铢轻。分来蔬叶都疑梦，幻出金泥欲化生。不解凡胎经几脱，笔花香霭墨池清。
题老子出关图
作者：郑用鉴
朝代：清

华发萧萧两鬓皤，青牛何事此经过。昆崙西去黄流远，函谷东来紫气多。文字五千存道德，云山万里向沙河。当初不是逢关尹，仙迹无闻奈尔何。
一纸炉
作者：郑用锡
朝代：清

纸爇银铛巧制高，纯青火里煮松涛。趋炎到底成灰易，多事抽薪止沸劳。此去无须埽叶劳，列铛松下夕阳高。可怜世上人情薄，冰炭丛中闹一遭。
一纸炉·其一
作者：郑用锡
朝代：清

纸爇银铛巧制高，纯青火里煮松涛。趋炎到底成灰易，多事抽薪止沸劳。
一纸炉·其二
作者：郑用锡
朝代：清

此去无须埽叶劳，列铛松下夕阳高。可怜世上人情薄，冰炭丛中闹一遭。
丁巳春日柬述安司马二首
作者：郑用锡
朝代：清

无分攀辕爱日瞻，音书一纸到闾阎。暮云春树三年别，流水桃花两度兼。淮老临行曾乞霸，赵人戴德尚思廉。知君到处苍生祝，指顾康侯锡马占。遥闻卜宅又新迁，宦海劳劳暂息肩。听鼓转蓬仍走马，登车揽辔好先鞭。风尘未了三千牍，樾荫长留十万廛。我愧青毡还自守，头衔如水度衰年。
丁巳春日柬述安司马二首·其一
作者：郑用锡
朝代：清

无分攀辕爱日瞻，音书一纸到闾阎。暮云春树三年别，流水桃花两度兼。淮老临行曾乞霸，赵人戴德尚思廉。知君到处苍生祝，指顾康侯锡马占。
丁巳春日柬述安司马二首·其二
作者：郑用锡
朝代：清

遥闻卜宅又新迁，宦海劳劳暂息肩。听鼓转蓬仍走马，登车揽辔好先鞭。风尘未了三千牍，樾荫长留十万廛。我愧青毡还自守，头衔如水度衰年。
七十自寿八首
作者：郑用锡
朝代：清

微躯七尺宰官身，弹指春华去日陈。家世巾箱多茹苦，生涯饘粥讳言贫。千章乔荫承先泽，一领寒毡作替人。缓带敢同羊太傅，金环了了忆前因。一卷琅琅读父书，趋庭曾记惜居诸。五经鼓吹依函几，十载篝灯课草庐。拜母相传能择里，生儿敢负望充闾。每思三命铭恭语，遗训循墙尚宛如。负笈才逾弱冠时，黉宫尺地许扬眉。待赓蘋野三番试，曾踏槐花两度迟。人羡开荒先得第，我惭摩垒独搴旗。高堂白发双亲在，赢得浮名慰所思。小驻东瀛又十春，更从北斗望星辰。分班枢部文兼武，画诺仪曹夜复晨。拳曲非才难报国，初衣欲遂为娱亲。南陔日月从今永，馐膳筵开酒再巡。解组归来鬓渐皤，问年已是六旬多。欲循子职悲亲逝，未答君恩奈老何！闾里多艰谁保障，涓埃无补悔蹉跎。磺溪一水清如许，独对秋风理钓蓑。迁流日月几寒暄，故我依然虱处裈。敢说有才堪用世，谬从无佛独称尊。艰难夸父羲轮逐，惭愧灵光鲁殿存。今日更增非分感，五花捧诰拜皇恩。朝簪久脱谢京华，击马阶前往事赊。自诩名山客著屐，欲将身世问乘槎。鬓丝垂老浑如雪，枯木逢春笑作花。回首大罗天上事，红绫早啖剩零牙。马齿才添七十辰，恰当斗柄指双春。古稀每叹同侪少，夏五争推置闰因。两度杯盘邀上客，百年风月几閒人！老夫今日成衰朽，蓬矢桑弧负此身。
七十自寿八首·其一
作者：郑用锡
朝代：清

微躯七尺宰官身，弹指春华去日陈。家世巾箱多茹苦，生涯饘粥讳言贫。千章乔荫承先泽，一领寒毡作替人。缓带敢同羊太傅，金环了了忆前因。
七十自寿八首·其七
作者：郑用锡
朝代：清

朝簪久脱谢京华，击马阶前往事赊。自诩名山客著屐，欲将身世问乘槎。鬓丝垂老浑如雪，枯木逢春笑作花。回首大罗天上事，红绫早啖剩零牙。
七十自寿八首·其三
作者：郑用锡
朝代：清

负笈才逾弱冠时，黉宫尺地许扬眉。待赓蘋野三番试，曾踏槐花两度迟。人羡开荒先得第，我惭摩垒独搴旗。高堂白发双亲在，赢得浮名慰所思。
七十自寿八首·其二
作者：郑用锡
朝代：清

一卷琅琅读父书，趋庭曾记惜居诸。五经鼓吹依函几，十载篝灯课草庐。拜母相传能择里，生儿敢负望充闾。每思三命铭恭语，遗训循墙尚宛如。
七十自寿八首·其五
作者：郑用锡
朝代：清

解组归来鬓渐皤，问年已是六旬多。欲循子职悲亲逝，未答君恩奈老何！闾里多艰谁保障，涓埃无补悔蹉跎。磺溪一水清如许，独对秋风理钓蓑。
七十自寿八首·其八
作者：郑用锡
朝代：清

马齿才添七十辰，恰当斗柄指双春。古稀每叹同侪少，夏五争推置闰因。两度杯盘邀上客，百年风月几閒人！老夫今日成衰朽，蓬矢桑弧负此身。
七十自寿八首·其六
作者：郑用锡
朝代：清

迁流日月几寒暄，故我依然虱处裈。敢说有才堪用世，谬从无佛独称尊。艰难夸父羲轮逐，惭愧灵光鲁殿存。今日更增非分感，五花捧诰拜皇恩。
七十自寿八首·其四
作者：郑用锡
朝代：清

小驻东瀛又十春，更从北斗望星辰。分班枢部文兼武，画诺仪曹夜复晨。拳曲非才难报国，初衣欲遂为娱亲。南陔日月从今永，馐膳筵开酒再巡。
七年七月七日，景孙祀奎星，招七友为斯盛社，书此勖之
作者：郑用锡
朝代：清

七月七日占星斗，胜友七人盛文酒。心香一瓣拜奎星，天上文衡主持久。相期云汉踏金鳌，山盘十五戴其首。愿尔努力各飞腾，上应列星同携手。神如首肯来默相，报赛年年荐蘩韭。
三月菊花
作者：郑用锡
朝代：清

历尽风霜年复年，天留晚节斗繁妍。春花不比秋花瘦，此是延龄第一仙。处士家非富贵家，偏教冷艳作春华。莫嫌老圃无颜色，又向东君殿百花。
三月菊花·其一
作者：郑用锡
朝代：清

历尽风霜年复年，天留晚节斗繁妍。春花不比秋花瘦，此是延龄第一仙。
三月菊花·其二
作者：郑用锡
朝代：清

处士家非富贵家，偏教冷艳作春华。莫嫌老圃无颜色，又向东君殿百花。
不寐
作者：郑用锡
朝代：清

迟迟钟鼓数残更，一枕黄梁梦不成。犹记早朝趋侍日，花阴曙色听宫莺。
不觉
作者：郑用锡
朝代：清

不觉吾衰矣，蹉跎岁月迁。循途如转磨，息驾幸收鞭。心是沾泥絮，身同退院禅。所欣无一事，藉此度馀年。
丙辰元日
作者：郑用锡
朝代：清

蜗角蛮疆息战争，海隅又复岁时更。持家生计忧难补，比户官祖苦尚征。对镜二毛惭易老，观书双眼幸犹明。为充天庾催输粟，转漕功谁第一成！
中元观城隍神账孤二首
作者：郑用锡
朝代：清

神辇扶来卤簿哗，满街首火迓爷爷。不知男女缘何事，为解凶灾共荷枷。恤祭阴孤饭满筐，抛遗尘土杂馀粮。可怜南邑珠同贵，莫贷监河半粒偿！
中元观城隍神账孤二首·其一
作者：郑用锡
朝代：清

神辇扶来卤簿哗，满街首火迓爷爷。不知男女缘何事，为解凶灾共荷枷。
中元观城隍神账孤二首·其二
作者：郑用锡
朝代：清

恤祭阴孤饭满筐，抛遗尘土杂馀粮。可怜南邑珠同贵，莫贷监河半粒偿！
中秋日黄蜂集木兰花作
作者：郑用锡
朝代：清

似择乐郊适，飞来近草堂。寻花期酿蜜，引队解尊王。蚁聚嘲封垤，蜗争笑画疆。分甘吾赖尔，采采木兰香。
乙卯秋、姻丈陈昙轩封翁八十初度，余偕子妇赴祝，今秋复寄双孔雀赠之
作者：郑用锡
朝代：清

登堂祝嘏才经岁，转眼添筹又一年。鸠杖优游泉石畔，凤毛环绕几筵前。画屏日月称觥夜，绮幄云霞舞镜天。此去鸡窠知有分，几人能作地行仙！
乙卯，奉曹怀朴司马、曹馥堂司马栗主祀敬业堂，郑明经捐金为祭品，诗以志之
作者：郑用锡
朝代：清

我爱两曹公，千秋血食崇。有基期勿坏，吾道至今隆。俎豆修闾里，河山感雨风。瓣香谁共爇，白叟与黄童。一掬苍生泪，捐金欲报将。去思留慄主，赛社奠椒浆。古谊儒生笃，明禋吏治光。年年祠下拜，遗爱在甘棠。
乙卯，奉曹怀朴司马、曹馥堂司马栗主祀敬业堂，郑明经捐金为祭品，诗以志之·其一
作者：郑用锡
朝代：清

我爱两曹公，千秋血食崇。有基期勿坏，吾道至今隆。俎豆修闾里，河山感雨风。瓣香谁共爇，白叟与黄童。
乙卯，奉曹怀朴司马、曹馥堂司马栗主祀敬业堂，郑明经捐金为祭品，诗以志之·其二
作者：郑用锡
朝代：清

一掬苍生泪，捐金欲报将。去思留慄主，赛社奠椒浆。古谊儒生笃，明禋吏治光。年年祠下拜，遗爱在甘棠。
书带草
作者：郑用锡
朝代：清

在昔称康成，著述传吾道；两序列生徒，高密儒名噪。不期城外山，山下生瑞草；称之曰书带，形肖名亦好。我闻周濂溪，窗前生意绕；又闻杜荀鹤，科名有吉兆。屈轶长明廷，紫芝来四皓。同是托灵根，一一成大造。未若此葳甤，左萦复右抱。为语儿辈知，此乃吾家宝。一室拜经神，青青长摛藻。
五雅吟 其一 吏
作者：郑用锡
朝代：清

五柳头衔岘首碑，六衙昼永且弹棋。几清案牍书堆满，堂有琴声月上迟。薄俸无多堪豢鹤，小胥镇日只钞诗。春风桃李河阳暮，又向湖西看水嬉。
五雅吟 其三 幕
作者：郑用锡
朝代：清

旅食莲花借一枝，寄人篱下总堪悲。半生知己牛僧孺，绝代怜才严挺之。元夕张灯邀上客，权门弹铗笑群儿。平原去后扁舟渺，谁上当年乞米诗。
五雅吟 其二 将
作者：郑用锡
朝代：清

不觅封侯觅爱卿，春深柳锁亚夫营。扇巾潇洒真无敌，裘带宽閒旧有名。驴背老存垂钓叟，虎头前是叶繻生。沙场听惯投壶唱，十万貔貅亦解声。
五雅吟 其五 仆
作者：郑用锡
朝代：清

负笈携囊学抱琴，昆崙酿熟玉杯斟。不甘守舍通关节，却喜浮家有藁砧。答客一生羞垢面，爱才如汝算知心。柳车赖汝奴星送，莫作咸阳捧剑吟。
五雅吟 其四 僧
作者：郑用锡
朝代：清

缘天深处爱逃禅，杖锡名山不记年。䬪饦高谈坡老宴，袈裟醉贳沈郎钱。半龛明月寒偎衲，古刹梅花夜擘笺。携手白莲成一笑，吟魂犹逐虎溪烟。
五雅吟 其四 僧
作者：郑用锡
朝代：清
体裁：七言律诗

缘天深处爱逃禅，杖锡名山不记年。馎饦高谈坡老宴，袈裟醉贳沈郎钱。半龛明月寒偎衲，古刹梅花夜擘笺。携手白莲成一笑，吟魂犹逐虎溪烟。
五雅吟·吏
作者：郑用锡
朝代：清

五柳头衔岘首碑，六衙昼永且弹棋。几清案牍书堆满，堂有琴声月上迟。薄俸无多堪豢鹤，小胥镇日只钞诗。春风桃李河阳暮，又向湖西看水嬉。不觅封侯觅爱卿，春深柳锁亚夫营。扇巾潇洒真无敌，裘带宽閒旧有名。驴背老存垂钓叟，虎头前是叶繻生。沙场听惯投壶唱，十万貔貅亦解声。旅食莲花借一枝，寄人篱下总堪悲。半生知己牛僧孺，绝代怜才严挺之。元夕张灯邀上客，权门弹铗笑群儿。平原去后扁舟渺，谁上当年乞米诗。缘天深处爱逃禅，杖锡名山不记年。䬪饦高谈坡老宴，袈裟醉贳沈郎钱。半龛明月寒偎衲，古刹梅花夜擘笺。携手白莲成一笑，吟魂犹逐虎溪烟。负笈携囊学抱琴，昆崙酿熟玉杯斟。不甘守舍通关节，却喜浮家有藁砧。答客一生羞垢面，爱才如汝算知心。柳车赖汝奴星送，莫作咸阳捧剑吟。
仿元人东阳十咏 其一 焦桐
作者：郑用锡
朝代：清

樵柯斫后谢高冈，爨下馀生事可伤。烂额不妨邀上客，燃脐至竟祻中郎。河山厝火千秋错，台榭飞灰十指僵。愁绝江南老词客，梁园枯树总销亡。
仿元人东阳十咏 其七 废檠
作者：郑用锡
朝代：清

风雨荒鸡破屋天，曾同不寐对青毡。照人欢乐原关福，阅尽光阴亦可怜。墙角何心甘弃置，儿时有味最缠绵。如何饥鼠残膏恋，懒上华堂玳瑁筵。
仿元人东阳十咏 其三 破砚
作者：郑用锡
朝代：清

呵水何曾弗值钱，磨人磨墨总堪怜。一场瓦砾封侯地，半截江山草檄天。但得良田休问税，难防众口莫求全。无端又抱弹丸恨，掷得枯鱼各惘然。
仿元人东阳十咏 其九 断碑
作者：郑用锡
朝代：清

古陇斜阳老犊耕，墨花落尽石花生。闺房有恨淮西泄，雷火何辜荐福轰。世代销亡原浩劫，墓门谀媚总浮名。却愁八字分明在，齑白零星读不成。
仿元人东阳十咏 其二 蠹简
作者：郑用锡
朝代：清

管领长恩旧事虚，此中何乐竟为鱼。杀青未遂终非计，贪墨无成笑久居。差喜汉家先按籍，莫教鲁壁负遗书。蓬莱自有神仙骨，脉望能灵恐不如！
仿元人东阳十咏 其五 旧剑
作者：郑用锡
朝代：清

依旧龙光射斗牛，鹈膏零落几经秋。难于死后交情见，说到微时下诏求。当酒莫教谈世事，替人曾记了恩仇？十年敝匣摩沙遍，鼙鼓西风伴故侯。
仿元人东阳十咏 其八 败裘
作者：郑用锡
朝代：清

败絮蒙茸不厌贫，多年颜色黯生尘。河山破碎缝纫日，虮虱爬搔痛痒身。未必上书终说客，可能贳酒对佳人。寒更莫话牛衣侣，席地衾天别有春。
仿元人东阳十咏 其六 尘镜
作者：郑用锡
朝代：清

菱花无色掩妆台，寂寂帘栊有暮埃。莫太分明招妒忌，略些混沌学痴呆。灯前敢对新官笑，身后长怜孺子来。肯使潜形魑魅遁，披云我欲九霄开。
仿元人东阳十咏 其十 卧钟
作者：郑用锡
朝代：清

霜打土花断纽红，楼头僧去万缘空。啼乌废寺愁眠夜，白鹤归舟幻梦中。不寐况当三月暮，大声曾答万山风。景阳坠后天明失，梳洗何人管六宫。
仿元人东阳十咏 其四 残画
作者：郑用锡
朝代：清

荆关董巨已蒿莱，金粉飘零纸上哀。嗜好有人恋丘壑，模糊何处著楼台。曾拈寒具从头看，留补屏风信手裁。千古丹青磨灭尽，解衣盘礡亦庸才。
仿元人东阳十咏·焦桐
作者：郑用锡
朝代：清

樵柯斫后谢高冈，爨下馀生事可伤。烂额不妨邀上客，燃脐至竟祻中郎。河山厝火千秋错，台榭飞灰十指僵。愁绝江南老词客，梁园枯树总销亡。管领长恩旧事虚，此中何乐竟为鱼。杀青未遂终非计，贪墨无成笑久居。差喜汉家先按籍，莫教鲁壁负遗书。蓬莱自有神仙骨，脉望能灵恐不如！呵水何曾弗值钱，磨人磨墨总堪怜。一场瓦砾封侯地，半截江山草檄天。但得良田休问税，难防众口莫求全。无端又抱弹丸恨，掷得枯鱼各惘然。荆关董巨已蒿莱，金粉飘零纸上哀。嗜好有人恋丘壑，模糊何处著楼台。曾拈寒具从头看，留补屏风信手裁。千古丹青磨灭尽，解衣盘礡亦庸才。依旧龙光射斗牛，鹈膏零落几经秋。难于死后交情见，说到微时下诏求。当酒莫教谈世事，替人曾记了恩仇？十年敝匣摩沙遍，鼙鼓西风伴故侯。菱花无色掩妆台，寂寂帘栊有暮埃。莫太分明招妒忌，略些混沌学痴呆。灯前敢对新官笑，身后长怜孺子来。肯使潜形魑魅遁，披云我欲九霄开。风雨荒鸡破屋天，曾同不寐对青毡。照人欢乐原关福，阅尽光阴亦可怜。墙角何心甘弃置，儿时有味最缠绵。如何饥鼠残膏恋，懒上华堂玳瑁筵。败絮蒙茸不厌贫，多年颜色黯生尘。河山破碎缝纫日，虮虱爬搔痛痒身。未必上书终说客，可能贳酒对佳人。寒更莫话牛衣侣，席地衾天别有春。古陇斜阳老犊耕，墨花落尽石花生。闺房有恨淮西泄，雷火何辜荐福轰。世代销亡原浩劫，墓门谀媚总浮名。却愁八字分明在，齑白零星读不成。霜打土花断纽红，楼头僧去万缘空。啼乌废寺愁眠夜，白鹤归舟幻梦中。不寐况当三月暮，大声曾答万山风。景阳坠后天明失，梳洗何人管六宫。
余主明志讲席，入都后，代者为藻亭弟，今春假还，仍主之，志感
作者：郑用锡
朝代：清

载酒仍看问字奇，再来渐觉鬓成丝。追陪杖履趋榆社，惭愧丹铅托绛帷。少不如人何况老，才难信己敢称师。青毡本是吾家物，十载门墙共护持。
余年四十五，眼已花矣，近复能灯下作小楷
作者：郑用锡
朝代：清

自笑看花雾里同，此心如镜倩谁砻。精神敢诩仍无恙，世界何因更发矇。岂有金鎞能刮目，幸看银海已回瞳。老天怜我耽书癖，为放光明在此中。
作诗
作者：郑用锡
朝代：清

时时拥鼻作诗人，衰老馀閒砚席亲。岂有江山供晚景，无多风月结芳邻。编成束笋难医俗，步学重台且效颦。自笑三章下里曲，聊同击壤太平民。
侄孙纪南入泮
作者：郑用锡
朝代：清

回忆归田解组时，髫龄乍见早称奇。成篇一一诗书诵，属对泠泠响应随。洗耳幸传千里报，关心又到九秋期。頖宫骥足初教展，努力加鞭莫放迟。
借菊
作者：郑用锡
朝代：清

三径新开欲仿陶，愧无素艳负清高。借人颜色秋花好，伴我来题九日糕。
偶咏
作者：郑用锡
朝代：清

檐檐无事掩柴扉，草长阶前藓自肥。扫叶时开元亮径，灌园早息汉阴机。满腔春意心常在，一穗书灯愿不违。退院我同僧寂寞，只应兀坐到斜晖。
元宵感事
作者：郑用锡
朝代：清

春光艳说到元宵，为底观灯更寂寥？无复鱼龙喧百戏，谁看蹴鞠转三桥？祈男柑向龛前乞，听卜香藏袖里烧。此是海邦今夕景，不妨记取作风谣。
元旦新门神到任
作者：郑用锡
朝代：清

头衔初换喜新迁，印绶长披玉阙前。从此门前无狗盗，劳他锁钥管年年。
先慈遗服题示诸儿
作者：郑用锡
朝代：清

年年寸草留春晖，登堂犹见慈母衣。此衣何为出玉窆，涕泣说是当时殓。自从失恃经十年，无端换劫红羊天。岂知金石原不坏，竟体浑坚争下拜。吁嗟此服已泥涂，鲜明颜色不少殊。金棺未灰重泉下，不似银杯能羽化。身兮服兮两无亏，箧中摺叠心为悲。相传蜕解多奇事，此语恐属齐谐志。我惟传衣什袭藏，子孙世守毋相忘！
再和荫庭二首
作者：郑用锡
朝代：清

老夫归计问耕渔，新筑吟窝徙旧居。僻地无尘留静境，凌霄有竹爱吾庐。敢誇门地称通德，尚望儿曹读父书。我本疏慵忘宦况，为牛为马任呼余。一卷陔华乐养亲，依然海上作閒人。挂冠早见辞天阙，漱石长思问水滨。得藉丘园娱晚节，且培林木对芳晨。角巾已遂柴桑愿，省却浮名绊此身。
再和荫庭二首·其一
作者：郑用锡
朝代：清

老夫归计问耕渔，新筑吟窝徙旧居。僻地无尘留静境，凌霄有竹爱吾庐。敢誇门地称通德，尚望儿曹读父书。我本疏慵忘宦况，为牛为马任呼余。
再和荫庭二首·其二
作者：郑用锡
朝代：清

一卷陔华乐养亲，依然海上作閒人。挂冠早见辞天阙，漱石长思问水滨。得藉丘园娱晚节，且培林木对芳晨。角巾已遂柴桑愿，省却浮名绊此身。
再赠斯盛社同人
作者：郑用锡
朝代：清

萧森竹木映窗纱，聚首论文日未斜。牛耳登坛惭我执，龙头夺锦许谁誇。心苗好种文章福，腹藁能便气象华。得失全凭三寸管，榜中花即笔中花。
冬至前二日大雨
作者：郑用锡
朝代：清

南檐曝背一冬晴，忽听芭蕉叶有声。记否雪花如掌大，围炉旧梦在春明。
冬至后数日，斋中山茶红白一时齐开
作者：郑用锡
朝代：清

黍谷春回后，曼陀绽晓霜。门庭方有烂，花事正相当。分朵红和白，连枝色并香。应无形尹妒，想是虢韩行。玉茗先生宅，丹砂仙子裳。一丛深爱护，倩尔为催妆。
冬至日女孙行纳采礼二首
作者：郑用锡
朝代：清

六琯吹葭日，称笄岁正当。朱绳欣始系，弱线恰添长。新结丝萝聘，待催鸾凤妆。女家三夜火，为尔喜开觞。自少依慈母，而今将别离。关山虽不远，伉俪勿相违。姆训三章教，儒风一卷诗。将门原有相，此去好扶持。
冬至日女孙行纳采礼二首·其一
作者：郑用锡
朝代：清

六琯吹葭日，称笄岁正当。朱绳欣始系，弱线恰添长。新结丝萝聘，待催鸾凤妆。女家三夜火，为尔喜开觞。
冬至日女孙行纳采礼二首·其二
作者：郑用锡
朝代：清

自少依慈母，而今将别离。关山虽不远，伉俪勿相违。姆训三章教，儒风一卷诗。将门原有相，此去好扶持。
冬至祠祭
作者：郑用锡
朝代：清

缇室葭灰应岁寒，年年家祭荐杯盘。世遥端赖馨香报，老去方知拜跪难。百代清芬传俎豆，一庭文苑列衣冠。君恩重叠丝纶捧，肸蚃应承告庙欢。
凌虚台
作者：郑用锡
朝代：清

亭亭花木恰相宜，添筑高楼景更奇。赢得亲朋相过访，敢誇好客郑当时。
凌虚台
作者：郑用锡
朝代：清

拾级共攀跻，层台百尺梯。几疑无地险，直欲与天齐。海气收偏近，山光望转低。孤鸿明灭外，指点夕阳西。
前岁，赖得力、罗庆庆两盗未获，吴水妹复在三叉河内山聚劫，升庵司马入砦议和，感赋
作者：郑用锡
朝代：清

群盗如毛起，山林聚啸多。昼行频带剑，宵寝亦横戈。官不严搜捕，民相唤奈何！况无降虎力，羽翼更添苛。
北郭园即事
作者：郑用锡
朝代：清

愧无广厦庇欢颜，舞鹤匡床日往还。四壁丝匏有文字，数村松竹是家山。天教境界邻城郭，地幸喧嚣隔市寰。我本武陵新避世，苍苔十里掩柴关。
北郭园即事勖诸儿
作者：郑用锡
朝代：清

中人千金产，得地才几亩。商量辟草庐，当度力可否。所期绝尘缘，差足娱皓首。高低成楼台，屈曲通户牖。凿沼引流泉，编篱植花柳。将毋愚公愚，贻笑曲河叟。君看百年物，何人能世守。平泉醒酒石，旋落监军手。晋公绿野堂，终为张相有。人生贵行乐，奚遑恤其后。笑我戒诸儿，有基当立久。百年计树人，十年计树木。树木与树人，彼此分迟速。嗟予疲且劳，皇皇日卜筑。自今勤栽培，何忧暮景蹙。莳花当及时，植果期成熟。有柳自成阴，有竹可当肉。不惟足游观，或可供口腹。树木效如此，树人理岂独。老境有何娱，所志耕与读。笑我戒诸儿，念念在式谷。
北郭园即事勖诸儿·其一
作者：郑用锡
朝代：清

中人千金产，得地才几亩。商量辟草庐，当度力可否。所期绝尘缘，差足娱皓首。高低成楼台，屈曲通户牖。凿沼引流泉，编篱植花柳。将毋愚公愚，贻笑曲河叟。君看百年物，何人能世守。平泉醒酒石，旋落监军手。晋公绿野堂，终为张相有。人生贵行乐，奚遑恤其后。笑我戒诸儿，有基当立久。
北郭园即事勖诸儿·其二
作者：郑用锡
朝代：清

百年计树人，十年计树木。树木与树人，彼此分迟速。嗟予疲且劳，皇皇日卜筑。自今勤栽培，何忧暮景蹙。莳花当及时，植果期成熟。有柳自成阴，有竹可当肉。不惟足游观，或可供口腹。树木效如此，树人理岂独。老境有何娱，所志耕与读。笑我戒诸儿，念念在式谷。
北郭园即景
作者：郑用锡
朝代：清

北郭郊原地，家园正落成。避嚣仍近市，卜筑恰当城。雉堞门前拱，鸦锄陇上耕。畦通环带绕，山远列屏横。花木先春发，楼台待月明。窗虚风气爽，院静竹阴清。积石峰能耸，穿池水自盈。此间消受乐，坐听读书声。
北郭园新成八景答诸君作
作者：郑用锡
朝代：清

笑余买山太多事，新筑小园喜得地。回环曲折略区分，编排一一增名字。小楼听雨足登临，晓亭春望堪游憩。莲池泛舟荷作裳，石桥垂钓香投饵。深院读书一片声，曲槛看花三月媚。小山丛竹列筼筜，陌田观稼占禾穗。周遭八景系以诗，题笺满壁群公赐。既非洞天六六开，但有蒿径三三翳。堂坳尺水当海观，封垤拳石作山企。斯为倪迂清閟图，补作平泉花木记。莫言撮土此三弓，亦足引人入深邃。玻璃户牖生虚白，四序能延清爽气。巡檐索笑颇复佳，顾影独酌真成醉。座客闻言各欢呼，妙谛可抉南华秘。非鱼子岂知鱼乐，看花我更得花意。此是平生安乐窝，他时当入淡厅志。
十年
作者：郑用锡
朝代：清

十年难学到诗翁，少不如人老岂工！只为村居无一事，聊将晚景付吟筒。
即事
作者：郑用锡
朝代：清

新官对旧官，一时顿改易。新官莫自雄，旧官莫交谪；区区一传舍，彼此皆过客。我怀召伯棠，更思莱公柏。南阳召与杜，父母歌畴昔。胡今复扰攘，萑苻遍山泽。蛮触起战争，秦越分肥瘠。持后以较前，岂止差寸尺。谁云后来者，不肯让前席。杞人好忧天，徒忧终何益。
即事
作者：郑用锡
朝代：清

狐兔何纵横，大地遍荆杞。干戈何扰攘，谁洒河山耻！蒿目战争场，相持鹬蚌死。忆昔炽彝氛，荡乱将一纪。何期不逾时，西粤纷刀矢。小丑任跳梁，蔓草渐迤逦。无计靖妖魔，一埽逃穴蚁。提帅百战孤，吁天拊髋髀。宫傅陨大星，狼烟何日止？悲哉沙虫军，鸢旗屡屡靡！继之山左饥，泗决没田里。呼山庚癸哀，横流奔马驶。羽书驰九阍，群臣魂魄褫。议赈杼柚空，顾表恐失里。况复艇寇肆，沿海啜脂髓。更逢大厉秋，爨骸将命抵。吁嗟世事乖，丝棼孰得理？努力报清时，长城帝所倚。
即事感怀
作者：郑用锡
朝代：清

身世由来似转篷，拍浮一笑总成空。何如早返中流楫，几个归帆遇顺风？
即景
作者：郑用锡
朝代：清

一春连日展晴晖，应识风光草际归。梅蕊已开花尚少，柳芽初茁叶犹稀。每思健步还留屐，便欲寻春且掩扉。万紫千红看未遍，肯教相赏暂相违？
即景
作者：郑用锡
朝代：清

连旬阴雨望时晴，扶杖聊为郭外行。啼鸟有声閒布谷，叱牛到处看催耕。一泓池沼春三月，两部蛙蟆夜六更。最是名园风景丽，新栽花柳已抽萌。
又之茂才客游鹿港，富益斋司马邀同赴兰厅，道径堑垣赠诗，即和元韵二首
作者：郑用锡
朝代：清

扬帆一夕海东来，览古谁登百尺台。入幕芙蓉初日丽，圜池芹藻古香开。羁身作客愁生计，迁地为良许借才。此去吴刚有同伴，桂花看汝月中栽。解组归田学杜门，龙钟一老敢称尊。衰年黄卷仍为伴，故物青毡幸尚存。差喜足音到空谷，相携佳句倒芳樽。最愁风雨中秋夜，莫共乘槎贯月论。
又之茂才客游鹿港，富益斋司马邀同赴兰厅，道径堑垣赠诗，即和元韵二首·其一
作者：郑用锡
朝代：清

扬帆一夕海东来，览古谁登百尺台。入幕芙蓉初日丽，圜池芹藻古香开。羁身作客愁生计，迁地为良许借才。此去吴刚有同伴，桂花看汝月中栽。
又之茂才客游鹿港，富益斋司马邀同赴兰厅，道径堑垣赠诗，即和元韵二首·其二
作者：郑用锡
朝代：清

解组归田学杜门，龙钟一老敢称尊。衰年黄卷仍为伴，故物青毡幸尚存。差喜足音到空谷，相携佳句倒芳樽。最愁风雨中秋夜，莫共乘槎贯月论。
友人自豫章来，喜食蟹，云不尝此味十三年矣，作此赠之
作者：郑用锡
朝代：清

郭索由来价易偿，幸将乡味此间尝。一帆蒪菜思吴郡，十载家山别豫章。岂有将军甘负腹，应知公子本无肠。而今正好秋风饱，且自持螯一举觞。
友人觅馆不用，书此志感
作者：郑用锡
朝代：清

世道斯文替，谁云缝掖尊？投餐期适馆，负笈孰登门？空著予冠岌，谁怜吾舌存？万间开广厦，此事不堪论。
叠前韵曾籋云
作者：郑用锡
朝代：清

紫电青霜武库兵，如君岳岳复英英。直原在己身难枉，热不因人心自清。岂过屠门思大嚼，为分壁火借馀明。相期此笔凌云去，升斗沾恩亦足荣。
司马薛耘庐、李信斋、曹怀朴、曹馥堂四公遗爱在民，余捐金奉栗主与娄秋槎司马同祀于书院敬业堂，诗以志之
作者：郑用锡
朝代：清

四十年来惠爱遗，馨香始报未嫌迟。竞传循吏堪留传，为记前尘倍去思。一代名尊司户竹，千秋泪坠岘山碑。可知直道人心在，召杜应为后起师。
叹老
作者：郑用锡
朝代：清

为底踆乌岁月催，挥戈莫挽夕阳回。关心此后情难了，触目当前志已灰。老得馀閒庸是福，身能早退拙为媒。悠悠世事凭谁料，剥复盈亏任去来。
叹老
作者：郑用锡
朝代：清

由来姜桂性，惟老辣乃生。茯苓结松下，待汝千年成。系人亦如是，谁不求长生？阅历岁时久，金石开其诚。
叹老
作者：郑用锡
朝代：清

裘马五陵同学辈，云龙下上日相亲。那知到老交游尽，落落孤踪剩此身。
叹老二首
作者：郑用锡
朝代：清

百岁光阴一笑堪，我今得七尚馀三。自惭于世都无补，生死书丛作蠹蟫。系腰观井说彭篯，泥絮风情入定年。不管雨云纷变态，得邀无事便神仙。
叹老二首·其一
作者：郑用锡
朝代：清

百岁光阴一笑堪，我今得七尚馀三。自惭于世都无补，生死书丛作蠹蟫。
叹老二首·其二
作者：郑用锡
朝代：清

系腰观井说彭篯，泥絮风情入定年。不管雨云纷变态，得邀无事便神仙。
叹衰
作者：郑用锡
朝代：清

一瞬吾衰矣，残躯唤若何！同游诸子少，入梦故人多。值此艰难日，空寻安乐窝。生平心力尽，岁月久蹉跎。
同年富益斋别驾枉顾，赋赠
作者：郑用锡
朝代：清

北辙南航四十春，剪灯一夕话前因。箧中新检同年录，海上欣逢聚首辰。治谱如君闻已久，高轩今日始相亲。天涯握手嗟何晚，回忆苔岑尚几人！
同黄雨生水部泛舟西湖
作者：郑用锡
朝代：清

鼓棹溯中流，骋目穷千里。夏日何炎炎，湖心平似砥；四面围山光，双塔东西峙。对此息尘襟，坐看白云起。嗟彼岳王坟，千载栖霞址；胡为铸铁者，累累墓前跪！乃知判忠奸，惟在身后耳。寄语行路人，猛省当如此。
听春楼
作者：郑用锡
朝代：清

壁立千峰拱，危楼独向东。建瓴檐注雨，涵镜月当空。户牖堪延爽，亭台此最中。晓来高处望，红日正瞳瞳。
吴宫教战二首
作者：郑用锡
朝代：清

无端盘马学弯弓，满地燕支一笑空。回忆兵符金帐窃，魏妃还是女英雄。阵云惨淡暗吴宫，狼籍桃花血溅红。千古马嵬同一辙，美人无计奈英雄！
吴宫教战二首·其一
作者：郑用锡
朝代：清

无端盘马学弯弓，满地燕支一笑空。回忆兵符金帐窃，魏妃还是女英雄。
吴宫教战二首·其二
作者：郑用锡
朝代：清

阵云惨淡暗吴宫，狼籍桃花血溅红。千古马嵬同一辙，美人无计奈英雄！
和东坡石鼓原韵
作者：郑用锡
朝代：清

玄黄开辟当子丑，鸟迹龟书肇仓叟。周宣大作籀史文，字形变幻蛟螭走。车攻马同古什存，高歌脍炙尚人口。伊谁考證独评章，吏部在前长公后。忆昔中兴大会同，俯视齐州烟点九。不惟采芑有遗编，鱮鲂一一贯杨柳。雕镌篆刻纪功勋，淋漓大笔光牛斗。物聚所好似非常，何异千金悬于肘。胡为沿久废荒郊，无人赏识埋蒿莠。嵚奇磊落挟风霜，日与麋鹿为群友。阅历秦汉迄隋唐，莫辨鱼鲁与楚㪍。坡老著意搜新奇，一波一撇认蝌蚪。嗟尔剥蚀费推寻，问字天不遗耆耇。欲从宵雅时咿唔，雌黄聚讼声相嗾。此物谁为伯仲间，夏鼎殷盘周癸卣。移来太学争摩挲，依稀鳌鼓奏矇瞍。硬黄响拓遍人间，几等禹碑立岣嵝。始知古迹难销沉，护持神力何其厚！远溯吉甫共和年，岁月遥深谁识某。纵横遗器信辉煌，六经纪载此中有。成康以后得嗣音，合并南山颂台杻。咄哉下士苦诘曲，载酒亭前誇刍狗。不见凤翔富搜罗，旷怀直与古人偶。八观钜制悼时俗，青天在上一搔首。为怜石鼓发长言，小儒见之莫击掊。斯文直欲凌古今，牙慧不甘他拾取。惟我熙朝釐定真，稽古字字刮瑕垢。圜桥重立排甲乙，先代法物同遵守。承平一片雅颂声，碑碣题名垂不朽。灵台偃伯敷文教，巩固山河金石寿。
和东坡石鼓原韵
作者：郑用锡
朝代：清
体裁：古风

玄黄开辟当子丑，鸟迹龟书肇仓叟。周宣大作籀史文，字形变幻蛟螭走。车攻马同古什存，高歌脍炙尚人口。伊谁考證独评章，吏部在前长公后。忆昔中兴大会同，俯视齐州烟点九。不惟采芑有遗编，鱮鲂一一贯杨柳。雕镌篆刻纪功勋，淋漓大笔光牛斗。物聚所好似非常，何异千金悬于肘。胡为沿久废荒郊，无人赏识埋蒿莠。嵚奇磊落挟风霜，日与麋鹿为群友。阅历秦汉迄隋唐，莫辨鱼鲁与楚勃。坡老著意搜新奇，一波一撇认蝌蚪。嗟尔剥蚀费推寻，问字天不遗耆耇。欲从宵雅时咿唔，雌黄聚讼声相嗾。此物谁为伯仲间，夏鼎殷盘周癸卣。移来太学争摩挲，依稀鳌鼓奏矇瞍。硬黄响拓遍人间，几等禹碑立岣嵝。始知古迹难销沉，护持神力何其厚！远溯吉甫共和年，岁月遥深谁识某。纵横遗器信辉煌，六经纪载此中有。成康以后得嗣音，合并南山颂台杻。咄哉下士苦诘曲，载酒亭前誇刍狗。不见凤翔富搜罗，旷怀直与古人偶。八观钜制悼时俗，青天在上一搔首。为怜石鼓发长言，小儒见之莫击掊。斯文直欲凌古今，牙慧不甘他拾取。惟我熙朝釐定真，稽古字字刮瑕垢。圜桥重立排甲乙，先代法物同遵守。承平一片雅颂声，碑碣题名垂不朽。灵台偃伯敷文教，巩固山河金石寿。
和曾籋云茂才见赠元韵
作者：郑用锡
朝代：清

旗鼓雄坛百万兵，淋漓大笔冠群英。无官好叙天伦乐，得地偏逢入境清。今日衣冠萃东海，多年琴剑别春明。小山咫尺如招隐，桂树经冬亦向荣。
和汪韵舟少尉元日咏梅菊作
作者：郑用锡
朝代：清

世人竞羡春花早，我说秋花迟更好。春花从无百日红，惟有秋花偏耐老。花花相对换新年，观者一时齐称妍。当筵不惟菊度岁，寒梅一树相比肩。此物何为同位置，老圃孤山争献媚。留此孤标傲世姿，化工指点非无意。君不见西湖处士家，水边篱落枝横斜；又不见五柳先生宅，葛巾大醉欢今夕。抚时且共霜中守，乘兴看花兼把酒。劝君畅饮延龄杯，劝君小试调羹手。
和籋云望雨原韵
作者：郑用锡
朝代：清

袯襫耰锄尚未亲，谁为琴剑太平民？莫疑恤纬非关己，窃恐舐糠累及身。沟洫已枯频待泽，桔频才歇又生尘。吾儒岂有回天力，祗自忧煎作杞人。
和籋云见赠元韵
作者：郑用锡
朝代：清

久遂初衣结草堂，奇书百轴自生香。江山此去留模范，文物如今几典章。筑室相依三径在，登坛虽老一军张。毕生到此将何用，我且倾杯对酿王。
和许荫庭明经、刘星槎茂才题赠北郭园原韵二首
作者：郑用锡
朝代：清

乡关踪迹溷樵渔，买得田园且卜居。桑亩可能开蒋径，萧斋今欲仿陶庐。欣将隙地资归隐，聊借馀年读旧书。为语儿孙须树立，向平婚嫁莫愁余！春明解组为娱亲，弹指俄成白发人。且喜昂头来峤外，敢将洗耳向江滨。为贪幽僻山兼水，幸引宾朋夕又晨。花外楼亭池畔月，区区度此百年身。
和许荫庭明经、刘星槎茂才题赠北郭园原韵二首·其一
作者：郑用锡
朝代：清

乡关踪迹溷樵渔，买得田园且卜居。桑亩可能开蒋径，萧斋今欲仿陶庐。欣将隙地资归隐，聊借馀年读旧书。为语儿孙须树立，向平婚嫁莫愁余！
和许荫庭明经、刘星槎茂才题赠北郭园原韵二首·其二
作者：郑用锡
朝代：清

春明解组为娱亲，弹指俄成白发人。且喜昂头来峤外，敢将洗耳向江滨。为贪幽僻山兼水，幸引宾朋夕又晨。花外楼亭池畔月，区区度此百年身。
和迂谷题赠北郭园原韵三首
作者：郑用锡
朝代：清

斋居环堵半依城，到老全无一事成。差喜青灯仍有味，时听儿辈读书声。一局残棋袖手观，园林拓地水云宽。人间熟梦知多少，敢托高名不爱官。閒来又自种花忙，为借春阴奏绿章。他日亲朋重访处，好教认作郑公乡。
和迂谷题赠北郭园原韵三首·其一
作者：郑用锡
朝代：清

斋居环堵半依城，到老全无一事成。差喜青灯仍有味，时听儿辈读书声。
和迂谷题赠北郭园原韵三首·其三
作者：郑用锡
朝代：清

閒来又自种花忙，为借春阴奏绿章。他日亲朋重访处，好教认作郑公乡。
和迂谷题赠北郭园原韵三首·其二
作者：郑用锡
朝代：清

一局残棋袖手观，园林拓地水云宽。人间熟梦知多少，敢托高名不爱官。
和黄寿丞上舍作
作者：郑用锡
朝代：清

书带草青青，题门愧德星。退閒乌就养，置散雀罗庭。座乏谈心辈，车谁问字停。一毡传旧学，十载抱遗经。尚幸身还健，如从帝乞灵。猥蒙佳什赠，强饭胜参苓。
咏斋中梅柳
作者：郑用锡
朝代：清

小斋梅柳斗韶光，各自争春各擅长。柳竟让梅花掩映，梅犹输柳叶青苍。有花无叶徒誇艳，有叶无花自逞狂。好是人工能补缀，移将花叶两相当。
咏斋头自鸣钟
作者：郑用锡
朝代：清

鸿钧橐籥妙莫测，忽遇神工难秘匿；制器能符十二时，相传西土入中国。非编非镈能自鸣，一龛错采纷雕饰。其中法线转辘轳，关键体天行不息。针芒更分短与长，徐者为时疾者刻。豁然一一发清响，计时按晷无差忒。复有奇观阃阈开，一木横挂当胸臆。秋韆甫罢奏钧天，噌？鞺？相搏击。琪花更插双铜瓶，不惟有声亦有色。霎时突下水晶帘，万籁无声一何默。我闻在昔未央宫，或为山鸣倾崱屴；又闻丰山有九耳，霜降则鸣气所逼。何如人巧夺天工，时止时鸣叶天则。胜似铜壶滴漏精，准于缇室飞灰急。春明我已罢趋朝，坐废朝兴日中昃。敢将移置供萧斋，教与儿曹寸阴惜。
咏斋头自鸣钟
作者：郑用锡
朝代：清
体裁：古风

鸿钧橐籥妙莫测，忽遇神工难秘匿；制器能符十二时，相传西土入中国。非编非镈能自鸣，一龛错采纷雕饰。其中法线转辘轳，关键体天行不息。针芒更分短与长，徐者为时疾者刻。豁然一一发清响，计时按晷无差忒。复有奇观阃阈开，一木横挂当胸臆。秋韆甫罢奏钧天，噌𠴈鞺𩍈相搏击。琪花更插双铜瓶，不惟有声亦有色。霎时突下水晶帘，万籁无声一何默。我闻在昔未央宫，或为山鸣倾崱屴；又闻丰山有九耳，霜降则鸣气所逼。何如人巧夺天工，时止时鸣叶天则。胜似铜壶滴漏精，准于缇室飞灰急。春明我已罢趋朝，坐废朝兴日中昃。敢将移置供萧斋，教与儿曹寸阴惜。
咏朱履
作者：郑用锡
朝代：清

权作白头朱履客，何当相赠壮閒行。山中我是担簦侣，天上谁为曳革声。好伴衰翁助颜色，还教健步慰生平。红尘踏遍长安路，正好归来趁晚晴。
咏柳二首
作者：郑用锡
朝代：清

长条细拂午风轻，添得园林景色清。满地夕阳谁击马，一庭细雨每藏莺。随花掩映饶佳胜，与竹高低互送迎。若便柴门招隐去，也应五柳号先生。春明门外逐车轮，一色青青迹已陈。铺白毡如迎贵客，舒青眼总属才人。曾依九陌弹衣汁，犹拂千丝埽路尘。生性缠绵情最软，故应独占渡江春。
咏柳二首·其一
作者：郑用锡
朝代：清

长条细拂午风轻，添得园林景色清。满地夕阳谁击马，一庭细雨每藏莺。随花掩映饶佳胜，与竹高低互送迎。若便柴门招隐去，也应五柳号先生。
咏柳二首·其二
作者：郑用锡
朝代：清

春明门外逐车轮，一色青青迹已陈。铺白毡如迎贵客，舒青眼总属才人。曾依九陌弹衣汁，犹拂千丝埽路尘。生性缠绵情最软，故应独占渡江春。
咏疟，为苏昆山上舍作
作者：郑用锡
朝代：清

我闻古人言，壮士不病疟。苏君虽孱儒，秉姿亦谔谔；如何遘斯疾，驰骤苦束缚？一寒更一热，间日息复作。当其寒生时，如坠冰山壑；遍体皆严威，战兢及手脚；衣以狐貉裘，犹等绤絺薄。倏焉执热来，炎炎气蒸烁；如火方燎原，眼星忽错落；请公自入瓮，汗浃始退却。嗟哉此冰炭，变幻难捉摸。医者各进言，一一诊脉络。或云非人致，中有鬼作恶。请诵杜陵句，援引何确凿！我欲调荣卫，阴阳无乖错。由来正胜邪，斯言可一噱。
咏闽儒三则 其一 李延平先生
作者：郑用锡
朝代：清

遁世终无悔，平居四十年。科名惭末第，河洛悟先天。一室箪瓢乐，千秋衣钵传。机倪阐神鬼，奥窔洞山川。斯道存文字，吾身可圣贤。冰壶真了彻，圭角独磨研。况抱邱林志，能操笔削权。忧时长默默，恋国复拳拳。大节完忠孝，名言记简编。风云当路幻，日月此心圆。危坐能终日，豪情属少年。至今过剑浦，水竹荐羞笾。
咏闽儒三则 其三 蔡西山先生
作者：郑用锡
朝代：清

一卷参同契，读书破万行。测天知朒朓，吹律叶宫商。河洛千秋秘，韬钤百技长。先生能啖荠，老友许联床。忽下门人泪，何来御史狂。含沙多鬼蜮，昭祸岂文章。风雨孤舟别，江湖去国忙。难忘萧寺语，长恸道州亡。斗酒空山酹，遗编败箧藏。不孤属吾道，小谪亦何妨！有子称同调，何人吊故乡。九原应一慰，两字迪功郎。
咏闽儒三则 其二 李伯纪先生
作者：郑用锡
朝代：清

千古樵川水，重招丞相魂。文章肝胆在，社稷姓名存。十议终何补，两宫休更论。君王自明圣，臣子独烦冤。先世推西陇，何人割太原？输金真左计，刺臂有危言。我更悲坏士，长嗟过墓门。遗书成劫火，残碣入田园。华表无丁令，丹青付子孙。已醒三月梦，难叩九重阍。铸铁汪黄错，观兵樊邓屯。独怜留血食，庙貌太师尊。
咏闽儒三则·李延平先生
作者：郑用锡
朝代：清

遁世终无悔，平居四十年。科名惭末第，河洛悟先天。一室箪瓢乐，千秋衣钵传。机倪阐神鬼，奥窔洞山川。斯道存文字，吾身可圣贤。冰壶真了彻，圭角独磨研。况抱邱林志，能操笔削权。忧时长默默，恋国复拳拳。大节完忠孝，名言记简编。风云当路幻，日月此心圆。危坐能终日，豪情属少年。至今过剑浦，水竹荐羞笾。千古樵川水，重招丞相魂。文章肝胆在，社稷姓名存。十议终何补，两宫休更论。君王自明圣，臣子独烦冤。先世推西陇，何人割太原？输金真左计，刺臂有危言。我更悲坏士，长嗟过墓门。遗书成劫火，残碣入田园。华表无丁令，丹青付子孙。已醒三月梦，难叩九重阍。铸铁汪黄错，观兵樊邓屯。独怜留血食，庙貌太师尊。一卷参同契，读书破万行。测天知朒朓，吹律叶宫商。河洛千秋秘，韬钤百技长。先生能啖荠，老友许联床。忽下门人泪，何来御史狂。含沙多鬼蜮，昭祸岂文章。风雨孤舟别，江湖去国忙。难忘萧寺语，长恸道州亡。斗酒空山酹，遗编败箧藏。不孤属吾道，小谪亦何妨！有子称同调，何人吊故乡。九原应一慰，两字迪功郎。
哭棨亭弟
作者：郑用锡
朝代：清

相随日日雁行亲，卜筑家山托比邻。谁料汝为长夜客，始惊我亦暮年人。还教妻老持门户，却恸儿雏累米薪。屈指弟兄亡过半，此身虽在已伤神。
唐升庵司马卸篆，代者马敦圃司马，喜而作此
作者：郑用锡
朝代：清

识途推老马，得驭定为良。幸有前车鉴，当无覆餗伤。官箴重柱石，民命固苞桑。九鼎群奸铸，相期化日光。
园居遣兴
作者：郑用锡
朝代：清

半亩园林景色幽，禽鱼花木足遨游。何人乘兴同看竹，斯世浮名尽幻沤。道味须从閒处玩，物情最爱静中求。此间真趣谁能识，悟到南华蝶与周。
堑垣因粤匪掠争，民食不足，时适唐升庵司马赴艋，诸绅驰商禁口，从之；乃瓜代者至，惑于他说，旋开旋禁，感而作此
作者：郑用锡
朝代：清

我本乾坤一腐儒，微言敢许动当途。为防枵腹伸乡约，谁绘流民达上都。升斗价腾民怨沸，舟车禁弛佐情趋。如何学得狙公法，朝夕纷更作远图。
堑垣普施南坛
作者：郑用锡
朝代：清

胜会盂兰簇一场，南坛跽拜去来忙。殽堆珍错罗山海，饭贮筐笼罄稻粱。无主不知谁子姓，有魂何处觅家乡？年年此夕中元节，宣赦门开礼法王。
壬子生日二首
作者：郑用锡
朝代：清

六旬又长五年期，两鬓星霜已似丝。闻见四朝还是福，艰难一第不为迟。隙驹转瞬惭添齿，盥兕连朝醉祝眉。差幸筋骸仍健在，家园杖履免扶持。蒲酒觞开览揆辰，此生修短本前因。故乡旧雨稀同辈，天末晨星剩几人！敢拟灵光存鲁殿，同游衢壤作尧民。自惭樗栎终无用，居上由来望积薪。
壬子生日二首·其一
作者：郑用锡
朝代：清

六旬又长五年期，两鬓星霜已似丝。闻见四朝还是福，艰难一第不为迟。隙驹转瞬惭添齿，盥兕连朝醉祝眉。差幸筋骸仍健在，家园杖履免扶持。
壬子生日二首·其二
作者：郑用锡
朝代：清

蒲酒觞开览揆辰，此生修短本前因。故乡旧雨稀同辈，天末晨星剩几人！敢拟灵光存鲁殿，同游衢壤作尧民。自惭樗栎终无用，居上由来望积薪。
女孙于归有日，途梗未通，曾蓝田总戎适携少君来迎，喜赋
作者：郑用锡
朝代：清

男钱女布亦寻常，酬酢纷纷此日忙。自检衣裳添作嫁，竟劳钗钿助催妆。襜轺远道行亲迎，棨戟名门附末光。知汝一篇娴内则，善心应解事姑嫜。
女孙归宁
作者：郑用锡
朝代：清

已毕造舟礼，言旋正秣驹。诗书吾望婿，棨戟将能儒。惜别庭闱恋，归宁道路纡。渭阳偏爱尔，相近好常趋。
如兰、如金二侄入泮，书以勖之
作者：郑用锡
朝代：清

两两阿咸素志伸，摩挲喜作石麒麟。藻芹一水游今日，棠棣双开趁早春。如此成名真拾艾，须知吾道在传薪。家风幸守青毡旧，努力清芬望后人。
孔雀生卵不自伏，以雌鸡代之
作者：郑用锡
朝代：清

螟蛉果裸负来奇，松柏曾相附兔丝。谁料朱公同饮啄，家禽从此是同支。世俗多忘位置卑，攀鸾附凤漫相欺。却怜五色圆文辈，转与微禽共？埘。
孔雀生卵不自伏，以雌鸡代之·其一
作者：郑用锡
朝代：清

螟蛉果裸负来奇，松柏曾相附兔丝。谁料朱公同饮啄，家禽从此是同支。
孔雀生卵不自伏，以雌鸡代之·其二
作者：郑用锡
朝代：清

世俗多忘位置卑，攀鸾附凤漫相欺。却怜五色圆文辈，转与微禽共？埘。
孔雀生卵不自伏，以雌鸡代之·其二
作者：郑用锡
朝代：清
体裁：七言绝句

世俗多忘位置卑，攀鸾附凤漫相欺。却怜五色圆文辈，转与微禽共𡏝埘。
安晚
作者：郑用锡
朝代：清

最爱安閒乐晚年，人生何事被尘牵！我今亦自称安晚，要与吾家作比肩。
家大人诞辰书示二弟
作者：郑用锡
朝代：清

亲年六十七，懔懔怀无逸。世路薄春冰，人生爱春日。秉性厌纷华，经史课儿侄。生平所愿望，箕裘能继述。我今三十馀，何时报鼎实？请还读父书，埙篪吹一一。长著老莱衣，高堂安且吉。
家恬波茂才纳姬
作者：郑用锡
朝代：清

海外羁栖久犹眠，萧斋兀坐似孤禅。亦知井臼依鸿久，难把沧溟唤鹊填。螺墨新妆今日黛，琵琶胜谱旧时弦。从兹红袖添香夜，佐读刚逢学易年。
对菊
作者：郑用锡
朝代：清

物候催移岁月忙，繁英代谢感风霜。人誇老圃秋容淡，我爱疏篱傲骨香。晚节几同韩相国，孤标此即鲁灵光。平生何处寻知己，五柳门前隐士乡。
小孙放风筝，志勖
作者：郑用锡
朝代：清

昂藏意气入云烟，喜放风筝到九天。要识扶摇能直上，全凭一线手中牵。
广平赋梅
作者：郑用锡
朝代：清

几生修福到清閒，铁石心肠伴玉颜。宰相头衔花一品，调羹赋手重人间。
征边
作者：郑用锡
朝代：清

貔貅十万抵胡天，拔帜登坛众志坚。虏得降王期报国，论功不羡勒燕然。
征边将
作者：郑用锡
朝代：清

万里风寒夜枕戈，为君收拾旧山河。封侯岂是儒去福，愧向胡沙奏凯歌。
忍冻敲诗二首
作者：郑用锡
朝代：清

蛮烟瘴雨暗江滨，瘦尽梅花悟昔因。到底不知风雪苦，策驴犹自觅前身。砚冰料峭笔呵频，耸立吟肩雪一身。怕冷诗僮私自语，可怜辛苦作词人。
忍冻敲诗二首·其一
作者：郑用锡
朝代：清

蛮烟瘴雨暗江滨，瘦尽梅花悟昔因。到底不知风雪苦，策驴犹自觅前身。
忍冻敲诗二首·其二
作者：郑用锡
朝代：清

砚冰料峭笔呵频，耸立吟肩雪一身。怕冷诗僮私自语，可怜辛苦作词人。
志懒
作者：郑用锡
朝代：清

老至精力衰，事事嫌繁渎。我辈共论文，亦复厌心目。回首少年场，见闻虑寡独。结社集良朋，为期三五六。惭愧老斲轮，推我为耆宿。岂知岁月更，展卷苦羁束。扬之愁失当，抑之恐太酷。举手谢群公，让我享清福。
总戎曾蓝田姻丈连日互相酬饮
作者：郑用锡
朝代：清

新缔高门匹，更番各叙亲。云泥忘分隔，乡国倍情真。一曲梨园乐，千杯柏叶醇。他时作图画，此即是朱陈。
感事
作者：郑用锡
朝代：清

何人不识金银气，千古铜山是祸胎。舞或能工长在袖，债如可避苦无台。祇缘腐木虫先附，莫怪闻膻蚁自来。至此补牢应一悔，始知奴辈利吾财。
感事
作者：郑用锡
朝代：清

剥啄声何急，官书一纸来。催科真不拙，避债已无台。筹饷难稽日，宣威似震雷。青衿者谁子，举室正呼哀。
感作
作者：郑用锡
朝代：清

劳劳相送碧油幢，遗爱重寻系马桩。一笑衣冠同傀儡，上场又说换新腔。
感作
作者：郑用锡
朝代：清

我生本不才，庸庸何所见？一官归去来，幸侍寝门膳。倏忽廿馀年，流光如掣电。到处皆险巇，人情多幻变。轩冕似泥涂，昔贵今亦贱。不如收桑榆，行乐且安便。
感叹
作者：郑用锡
朝代：清

人同天地生，职业随所止；士农与工商，执业分彼此。欲耕当问奴，欲织当问婢；兼之有弗能，专之乃足恃。繄余读父书，精勤日砺砥。所幸先人谋，衣食颇自喜。讵知五旬馀，拂袖归田里。蓼莪既废吟，伯兄亦云死。门户强支撑，家督从兹始。问舍与求田，况复生平耻。惟存知足心，守约戒豪侈。有基苟勿坏，差自慰乃尔。勤俭为家宝，此语得真诠。生众而食寡，交济乃无偏。譬如成泰岱，积壤到其巅；又如浚深井，掘土乃得泉。予家无恒产，衣食敢云便！况更崦嵫迫，食指动盈千。亦知有兴废，岸谷海为田。所贵读诗者，能吟山枢篇。能痴复能聋，许作阿家翁。斯言有至理，尚口恐致穷。我生思大造，泽物雨和风。当其气郁塞，辰雷何？？。须兼恩与畏，嘻嗃归至公。我读家人卦，照然若发矇。
感叹·其一
作者：郑用锡
朝代：清

人同天地生，职业随所止；士农与工商，执业分彼此。欲耕当问奴，欲织当问婢；兼之有弗能，专之乃足恃。繄余读父书，精勤日砺砥。所幸先人谋，衣食颇自喜。讵知五旬馀，拂袖归田里。蓼莪既废吟，伯兄亦云死。门户强支撑，家督从兹始。问舍与求田，况复生平耻。惟存知足心，守约戒豪侈。有基苟勿坏，差自慰乃尔。
感叹·其三
作者：郑用锡
朝代：清

能痴复能聋，许作阿家翁。斯言有至理，尚口恐致穷。我生思大造，泽物雨和风。当其气郁塞，辰雷何？？。须兼恩与畏，嘻嗃归至公。我读家人卦，照然若发矇。
感叹·其三
作者：郑用锡
朝代：清
体裁：古风

能痴复能聋，许作阿家翁。斯言有至理，尚口恐致穷。我生思大造，泽物雨和风。当其气郁塞，辰雷何𥀼𥀼。须兼恩与畏，嘻嗃归至公。我读家人卦，照然若发矇。
感叹·其二
作者：郑用锡
朝代：清

勤俭为家宝，此语得真诠。生众而食寡，交济乃无偏。譬如成泰岱，积壤到其巅；又如浚深井，掘土乃得泉。予家无恒产，衣食敢云便！况更崦嵫迫，食指动盈千。亦知有兴废，岸谷海为田。所贵读诗者，能吟山枢篇。
感悟
作者：郑用锡
朝代：清

富贵功名岂夙因，半由天定半由人。而今回忆当年事，始觉先机验若神。
感慨
作者：郑用锡
朝代：清

老至偏多难，生民涂炭时。盛衰无定局，今古一含悲。大地鸱鸮恶，高堂燕雀嬉。万牛回首日，梁栋要人为。
感遇
作者：郑用锡
朝代：清

青山千馀仞，仰见白云飞。出岫何太急，为霖当及时。伤哉造化孩，待哺杳无期。斯人今不出，匍匐将何之！蜉蝣阅朝暮，易死复易生。蠢彼幺么辈，扬尘薄太清。雄兵四十万，不战功何成？悠悠我心忧，白日欲西暝。阴风振林木，感叹几时平！
感遇·其一
作者：郑用锡
朝代：清

青山千馀仞，仰见白云飞。出岫何太急，为霖当及时。伤哉造化孩，待哺杳无期。斯人今不出，匍匐将何之！
感遇·其二
作者：郑用锡
朝代：清

蜉蝣阅朝暮，易死复易生。蠢彼幺么辈，扬尘薄太清。雄兵四十万，不战功何成？悠悠我心忧，白日欲西暝。阴风振林木，感叹几时平！
慈茔为盗所发，遗体如生，恸纪其事
作者：郑用锡
朝代：清

我母殁十年，马鬣营高垒。何来意外遭，槥木痛伤毁！衣服幸无亏，毛发亦条理。譬彼枯树春，精气尚存矣。当其环观时，众论纷比拟。为考古遗书，一一道原委。相传乃尸解，集仙传曾纪。冥冥造化间，孰为主宰是？大哉圣人言，知生焉知死！
慨时
作者：郑用锡
朝代：清

无才堪报国，笑汝竟为官。鸡犬升天易，牛羊在牧难。兢兢谁自履，琐琐尽高冠。洗耳吾归去，何如乐涧槃！
戏作
作者：郑用锡
朝代：清

转眼光阴境易迁，敢云心绪似当年。而今已作泥沾絮，不学神仙只学禅。
戏赠鹤珊
作者：郑用锡
朝代：清

托迹潜园宇宙宽，故乡岁月乐盘桓。使君疑是陶宏景，既爱山林更爱官。
拟游淡江访迂谷，阻雨不果
作者：郑用锡
朝代：清

明月屋梁颜色亲，情当久别恋尤真。敢持牛耳寻盟主，犹恐猪肝累主人。五载离怀成旧雨，连番命驾阻征尘。与君同是归田客，何日名山共买邻？
捲篷
作者：郑用锡
朝代：清

暑气何方却，端资此一篷。敢誇丝作障，聊藉竹为功。延爽来深院，驱炎幕远空。捲舒随意好，引月更通风。
排遣
作者：郑用锡
朝代：清
体裁：古风

作文少者事，老大非其责。既老尚好文，笔砚何役役！堪叹少年场，科名易弋获。未擅雕虫工，空持腐鼠吓。枉自执一编，时时劳笺擘。鸡肋空咀嚼，弃之良可惜。且与古为徒，兼以安形魄。
排遣
作者：郑用锡
朝代：清

作文少者事，老大非其责。既老尚好文，笔砚何役役！堪叹少年场，科名易弋获。未擅雕虫工，空持腐鼠嚇。枉自执一编，时时劳笺擘。鸡肋空咀嚼，弃之良可惜。且与古为徒，兼以安形魄。
改葬先茔
作者：郑用锡
朝代：清

牛眠欲卜几盘桓，劫火连天泪暗弹。生有宝田传世在，死无石椁护身难。一坏骨肉仍同穴，百代衣冠择所安。此后儿孙应稍慰，天长地久共漫漫。
斋居遣兴
作者：郑用锡
朝代：清

小筑三间安乐窝，蒲团坐破老头陀。呼牛世上吾能答，旋马厅前地岂多。幸可消閒搜典籍，有时乘兴托吟哦。园丁为报春光到，如梦莺花一刹那。
斋柳为飓风所催，以绳系之
作者：郑用锡
朝代：清

生来弱质易飘零，谁向风前独乞灵。我欲长绳垂地绾，莫教人误护花铃！
斗酒
作者：郑用锡
朝代：清

森严酒令出奇筹，拇战纷哗未肯休。忽报降旗坛上竖，乘酣奏凯过糟邱。
新拟北郭园八景 其一 小楼听雨
作者：郑用锡
朝代：清

南楼凭几坐，过雨又潇潇。有味青灯夜，为予破寂寥。
新拟北郭园八景 其七 曲槛看花
作者：郑用锡
朝代：清

新筑辟蒿莱，名花倚槛栽。迎年长有菊，羯鼓不须催。
新拟北郭园八景 其三 莲池泛舟
作者：郑用锡
朝代：清

鼓楫正中流，莲塘泛小舟。连城桥下过，四面芰荷浮。
新拟北郭园八景 其二 晓亭春望
作者：郑用锡
朝代：清

閒立此孤亭，春光到眼青。东南山最好，金碧列围屏。
新拟北郭园八景 其五 小山丛竹
作者：郑用锡
朝代：清

有山兼有竹，宜夏亦宜秋。绝似筼筜谷，新封千户侯。
新拟北郭园八景 其八 陌田观稼
作者：郑用锡
朝代：清

好雨平畴足，门前似罫棋。绘来台笠好，一一聚东菑。
新拟北郭园八景 其六 深院读书
作者：郑用锡
朝代：清

逍遥深院里，一片读书声。金石开环堵，应推福地名。
新拟北郭园八景 其四 石桥垂钓
作者：郑用锡
朝代：清

且理钓鱼丝，石桥独坐时。一竿遗世虑，最爱夕阳迟。
新拟北郭园八景·小楼听雨
作者：郑用锡
朝代：清

南楼凭几坐，过雨又潇潇。有味青灯夜，为予破寂寥。閒立此孤亭，春光到眼青。东南山最好，金碧列围屏。鼓楫正中流，莲塘泛小舟。连城桥下过，四面芰荷浮。且理钓鱼丝，石桥独坐时。一竿遗世虑，最爱夕阳迟。有山兼有竹，宜夏亦宜秋。绝似筼筜谷，新封千户侯。逍遥深院里，一片读书声。金石开环堵，应推福地名。新筑辟蒿莱，名花倚槛栽。迎年长有菊，羯鼓不须催。好雨平畴足，门前似罫棋。绘来台笠好，一一聚东菑。
新春
作者：郑用锡
朝代：清

梅花万本笑巡檐，久叠朝衫岁又添。春漏日迟钟报晷，萧斋书积架分签。池塘有梦寻青草，风雨催人到黑甜。差喜此身仍健在，不劳家计问齑盐。
新春
作者：郑用锡
朝代：清

领略春光好，其如鬓二毛。自惭生世拙，敢许在山高。花下时题壁，松阴独听涛。閒来无一事，展卷课儿曹。
旧剑
作者：郑用锡
朝代：清

补缀原关中阃事，莫邪不用太无聊。牵衣我欲持三尺，斩此安昌答圣朝。
明发泣怀
作者：郑用锡
朝代：清

营营过一生，敢期能表暴。明发怀二人，咨嗟独仰屋。云胡罹劫灰，毁伤及山谷。有儿负疚多，百身难再赎。
明妃出塞二首
作者：郑用锡
朝代：清

万里胡沙月暗天，琵琶声断玉关前。解环羞寄征边将，为结君王再世缘。一曲声寒马上弦，酸风苦雨泣胡天。出宫得见君王面，犹胜阿房卅六年。
明妃出塞二首·其一
作者：郑用锡
朝代：清

万里胡沙月暗天，琵琶声断玉关前。解环羞寄征边将，为结君王再世缘。
明妃出塞二首·其二
作者：郑用锡
朝代：清

一曲声寒马上弦，酸风苦雨泣胡天。出宫得见君王面，犹胜阿房卅六年。
明年五月为七十生辰，先期示儿子
作者：郑用锡
朝代：清

修短非凭自主持，何须祷祝望期颐！古而不死人何在，生可长延我岂辞。酒进艾蒲难益寿，文成屈宋亦谀词。得瓜得豆分明判，祗此心田雨露滋。
明志书院勖诸生
作者：郑用锡
朝代：清

多年解组寄浮沤，文字因缘一席留。聊借毫端评月旦，敢誇皮里有春秋。赋成五色虽迷目，笔埽千军始出头。我倘识途惭老马，年年栈豆欲何求。
春晴望雨
作者：郑用锡
朝代：清

清明时节未纷纷，天半谁为出岫云？但卜天心来日雨，家家豚酒赛榆枌。
景孙丧妇作
作者：郑用锡
朝代：清

才得司中馈，翻教泪暗潸。南园真蝶幻，东海有鱼鳏。别汝时何速？怜他命太悭！独看天上月，破镜不重还。
景孙体弱，未严课而诗文日进，喜而赋此
作者：郑用锡
朝代：清

暮年藉此足欢娱，镇日摩挲笔砚俱。冀汝清声逾老凤，喜无覂驾异凡驹。文章有福关聪顈，轨范相期共步趋。最慰书香传一脉，天将晚景慰桑榆。
景孙读书邻花居
作者：郑用锡
朝代：清

不出门庭外，潜修托草茅。丹铅谁默契，文字几知交？努力传家学，游心在典爻。退閒无一事，吾岂等悬匏！
曾汝舟孙女倩自彰携女孙归宁
作者：郑用锡
朝代：清

云衢发轫此初基，努力英年及早期。驷马高门欣迈种，蒹葭倚玉望荣施。勋高虎帐家声远，锦夺龙山祖德贻。莫道将门惟有将，文坛如汝亦称师。
有感
作者：郑用锡
朝代：清

缃帙何曾富五车，稍能吟咏足豪华。无多远识辽东豕，自笑拘墟井里蛙。嘈杂声音惟和蚓，编排字句欲涂鸦。詅痴符己人人画，覆瓿文章莫漫誇！
有感，寄述安司马
作者：郑用锡
朝代：清

水懦何如火烈强，养痈终见逞鸱张。伏戎已长三年莽，聚啸难通百里粮。冯妇君原羞臂攘，庖丁我最叹刀藏。新村无树凭谁伐，小憩令人忆召棠。
有议析爨者，感作
作者：郑用锡
朝代：清

棣萼同根生，风雨连床契；纵或死生殊，依然伯与季。余独嗟雁行，生初厥有四；乃今孑然存，时陨鸰原泪。犹子相晨夕，差幸左右侍。道北与道南，原无隔膜异。不图阶厉者，一朝出中馈；愿勿听妇言，彼此生嫉忌。田家紫荆花，荣枯谁所致？卜式让田宅，终得千羊饲。
望屺亭
作者：郑用锡
朝代：清

古屋隔尘寰，孤亭屹此间。有风皆入座，无壁怕遮山。列岫凌空接，浮云入望间。青苍松柏在，我亦泪潸潸。
望雨
作者：郑用锡
朝代：清

播种清明候已迟，今将谷雨未翻镃。方虞先蛰雷频发，何意愆阳泽靳施。泣到鲋鱼仍涸辙，唤来鸠鸟更晴曦。在山自笑閒云閟，未作甘霖慰怨咨。
机声
作者：郑用锡
朝代：清

鲛室波寒不废机，何堪促织又声悲。倩桃悔抵青楼曲，苏蕙愁编锦字诗。十载故人从阁去，一灯慈母课儿时。报章拟向天河索，牛女当年事亦痴。
朽蠹
作者：郑用锡
朝代：清

六经以外难窥测，老去方知学尚荒。谁笑半生惟祭獭，漫陈百轴似搬姜。可怜努力终无补，况值衰年更善忘。自分此身成朽蠹，奈他嗜好在巾箱！
杂咏二首
作者：郑用锡
朝代：清

兴到时将墨细磨，长笺一幅自吟哦。此中别有长生术，自古神仙脉望多。世事如今果大难，人情反覆似波澜。只须静守江头看，不上滩来便下滩。
杂咏二首·其一
作者：郑用锡
朝代：清

兴到时将墨细磨，长笺一幅自吟哦。此中别有长生术，自古神仙脉望多。
杂咏二首·其二
作者：郑用锡
朝代：清

世事如今果大难，人情反覆似波澜。只须静守江头看，不上滩来便下滩。
林鹤山观察生子，和元韵
作者：郑用锡
朝代：清

四方男子志，今更挂桑弧。天上诞麟种，人间浴凤雏。共誇田得玉，早叶梦投珠。清福知谁享，孤山一幅图。
柝声
作者：郑用锡
朝代：清

折戟沉沙二百年，重闻严柝抱关前。白裘狗盗应难遁，绛帻鸡人不再眠。百堞孤城环守地，万家残月薄寒天。声声莫怨西风急，管钥微臣隐亦贤。
案头杂咏四首 其一 墨盂
作者：郑用锡
朝代：清

不藉端溪石，壶中墨沈凝。铸铜圆肖月，著絮薄如冰。源自流三峡，香应贮一升。笑他磨盾鼻，徙费手频仍。
案头杂咏四首 其三 帽架
作者：郑用锡
朝代：清

借汝挂冠好，护持何谨严。有谁偏折角，切莫更欹檐。独立依棐几，安排傍典签。多情应尔恋，霜鬓晓寒添。
案头杂咏四首 其二 笔套
作者：郑用锡
朝代：清

珍重生花品，朝朝待染翰。藏锋原蓄锐，在橐正防乾。剑匣形应似，锥囊处并看。中书犹未老，脱颎庆弹冠。
案头杂咏四首 其四 香盒
作者：郑用锡
朝代：清

如许云烟闷，篆来卐字纹。月明蟾齧锁，灰烬麝留痕。袅袅重帘绕，团团一缕闻。伴将金鸭睡，不羡博山焚。
案头杂咏四首·墨盂
作者：郑用锡
朝代：清

不藉端溪石，壶中墨沈凝。铸铜圆肖月，著絮薄如冰。源自流三峡，香应贮一升。笑他磨盾鼻，徙费手频仍。珍重生花品，朝朝待染翰。藏锋原蓄锐，在橐正防乾。剑匣形应似，锥囊处并看。中书犹未老，脱颎庆弹冠。借汝挂冠好，护持何谨严。有谁偏折角，切莫更欹檐。独立依棐几，安排傍典签。多情应尔恋，霜鬓晓寒添。如许云烟闷，篆来卐字纹。月明蟾齧锁，灰烬麝留痕。袅袅重帘绕，团团一缕闻。伴将金鸭睡，不羡博山焚。
梁儿添孙喜赋
作者：郑用锡
朝代：清

七十筵开北海樽，才经两月又生孙。老夫正喜含饴弄，他日能兴通德门。
正月三日即景
作者：郑用锡
朝代：清

年华今日叶三阳，微雨初睛曙色光。胜地谁游邛竹杖，名园仍守古柴桑。衣冠揖让分甘赠，杯勺纵横索酒尝。赢得老夫仍独坐，欲寻梅柳问东皇。
水田福德祠，余少时偕弟藻亭读书处，近渐废圮，命儿辈重新之，感赋
作者：郑用锡
朝代：清

忆昔读书处，经今五十春。斋庐曾借我，祠宇久依神。祀社枌榆在，比邻主伯亲。何堪风雨蚀，几欲废明禋！里闾轮奂改，今莫醵金迟。藉此灵光在，长将肸蚃期。衣冠尊古貌，豚酒拜群儿。一瓣心香祝，连床记早时。
水田福德祠，余少时偕弟藻亭读书处，近渐废圮，命儿辈重新之，感赋·其一
作者：郑用锡
朝代：清

忆昔读书处，经今五十春。斋庐曾借我，祠宇久依神。祀社枌榆在，比邻主伯亲。何堪风雨蚀，几欲废明禋！
水田福德祠，余少时偕弟藻亭读书处，近渐废圮，命儿辈重新之，感赋·其二
作者：郑用锡
朝代：清

里闾轮奂改，今莫醵金迟。藉此灵光在，长将肸蚃期。衣冠尊古貌，豚酒拜群儿。一瓣心香祝，连床记早时。
游子吟
作者：郑用锡
朝代：清

落拓江湖壮志违，扁舟何日挂帆归？伤心累却深闺妇，无岁秋风不寄衣。
游栖野巢访迂谷，留饮赋赠二首
作者：郑用锡
朝代：清

谷饮岩栖物外閒，今朝何幸得追攀！牙签架上书千卷，锦缆门前水一湾。底事移居嫌近市，何心挂笏共看山？知君胸次饶丘壑，一任白云自往还。山中世界本清真，兼味盘餐笑语亲。北海开樽逢此日，西窗剪烛话前因。衣冠相对人希古，风月为邻我是宾。甚欲勾留穷一览，江潮催梦又归津。
游栖野巢访迂谷，留饮赋赠二首·其一
作者：郑用锡
朝代：清

谷饮岩栖物外閒，今朝何幸得追攀！牙签架上书千卷，锦缆门前水一湾。底事移居嫌近市，何心挂笏共看山？知君胸次饶丘壑，一任白云自往还。
游栖野巢访迂谷，留饮赋赠二首·其二
作者：郑用锡
朝代：清

山中世界本清真，兼味盘餐笑语亲。北海开樽逢此日，西窗剪烛话前因。衣冠相对人希古，风月为邻我是宾。甚欲勾留穷一览，江潮催梦又归津。
游金山寺
作者：郑用锡
朝代：清

挂帆飞渡大江流，重踏金山最上头。缥缈云烟笼石塔，苍茫树木隐沙洲。银涛涌出三千界，玉宇回看十二楼。身在东坡图画里，当年留带是奇游。
灯下口占
作者：郑用锡
朝代：清

荏苒光阴只自怜，一灯兀坐爱逃禅。老夫不解烧丹术，赢得清閒便是仙。
照身镜
作者：郑用锡
朝代：清

空中色相證瞿昙，看取狂奴故态憨。我自前身认明月，举杯一笑影成三。
独坐
作者：郑用锡
朝代：清

镇日无閒事，萧斋独坐宜。茶香消世虑，书味话儿时。门户持全局，河山戒漏卮。盛衰原定数，息息个中知。
独坐无聊，为景孙评文
作者：郑用锡
朝代：清

故交零落已无多，风雨漫天自啸歌。幸有小同亲侍立，一庭书带影婆娑。
玉兔耳
作者：郑用锡
朝代：清

亭亭玉质出幽丛，计日将毋小卯同。夜月侵时疑孕月，秋风拂处欲追风。添毫欲借中山笔，捣药应资上寿功。莫误梁园寻旧种，陶家本是主人翁。
班妃团扇
作者：郑用锡
朝代：清

炎京阅尽扇中身，长信宫寒月似银。料得秋风肠断日，相怜惟有竹夫人。
琴声
作者：郑用锡
朝代：清

碧梧庭院七弦悲，埽地焚香待月迟。山水有缘应识我，斧柯莫假更何之？机心此后鸣蝉捕，绝调当年舞鹤知。霜籁一天花落去，可曾魂梦入牙期？
琵琶
作者：郑用锡
朝代：清

大小盘珠落指头，忽雷声绕四弦秋。明妃去后浔阳老，塞草江花一例愁。
生日志谢
作者：郑用锡
朝代：清

投老乡关二十春，回思往事笑劳薪。朝廷于我同疣赘，乡里凭谁许善人！两序生徒留月旦，一经家学守轮囷。祗今四海多兄弟，愧寿阿同己卯辰。
生辰值雨作
作者：郑用锡
朝代：清

占时过午节，翼日即弧辰；宾朋前致辞，佥曰福天申。繄余方苦旱，心忧眉亦颦；敢期增大秩，愿享太平春。为霖望穹昊，虔祷东海滨；幸邀甘泽降，霢霂昏又晨。苍苍不欺我，感召真如神。事固有相值，天心非不仁。
生辰得雨
作者：郑用锡
朝代：清

湖海归来剩此身，廿年间散守江滨。空留出岫为云态，犹作平畴课雨人。已博斗升分涸辙，竞传孤矢正嘉辰。长去报束惭何敢，聊伴尧天击壤民。
白桃花和籋云作
作者：郑用锡
朝代：清

莫嗟鬓影几成霜，篱菊当秋老更香。谁赠绨袍怜范叔，曾烧丹鼎学淮王。枯桐爨下终知遇，宝剑匣中宁久藏？且暂笼樊依野鹜，冲霄看汝好飞扬！
白梅花
作者：郑用锡
朝代：清

孤山隔断软红尘，冷淡生涯铁石人。尽洗铅华空色相，独留雪月见精神。接䍦倒著谁过访，茅屋相依不厌贫。信是百花头上占，白衣能酿万家春。
盂兰会三首
作者：郑用锡
朝代：清

中元肆赦事荒唐，点鬼如何岁岁忙。变幻岂真有地狱，人心险恶即桁杨。燄口家家说账孤，盘堆珍果酒盈壶。若敖有鬼如真馁，博得酆都一饭无？姓氏编排各一行，先期觉路列灯光。喧天箫鼓鱼龙舞，举国今宵尽若狂。
盂兰会三首·其一
作者：郑用锡
朝代：清

中元肆赦事荒唐，点鬼如何岁岁忙。变幻岂真有地狱，人心险恶即桁杨。
盂兰会三首·其三
作者：郑用锡
朝代：清

姓氏编排各一行，先期觉路列灯光。喧天箫鼓鱼龙舞，举国今宵尽若狂。
盂兰会三首·其二
作者：郑用锡
朝代：清

燄口家家说账孤，盘堆珍果酒盈壶。若敖有鬼如真馁，博得酆都一饭无？
盂兰盆词十首
作者：郑用锡
朝代：清

幡花龙伞玉京山，载鬼驱车簇市阛。堪笑冕旒争一饱，大难桎梏赎千锾。丹青磨灭麟空绘，华表荒凉鹤未还。鼎食钟鸣都往事，可怜袍笏尚人间。十万青蚨撒手哀，曾无富贵到泉台。舍身瓦器终求蜜，敌国铜山总化灰。甲乙何人操鬼簿，卵胎有劫付轮回。纸钱今夕新盈贯，莫便揶揄作态来。馁魂窣窣逐良辰，犹是烟蓑雨笠身。甘露可能沾白骨，火坑暂许咽青唇。田园笋蕨谋孙子，邱陇牛羊属别人。寄语此间多菜色，饥驱难饱藿羹尘。钿影钗光土一邱，声声梵筴唤回头。有情眷属完婚嫁，绝代红颜是髑髅。百日成妖南岳障，千金酿祸绿珠楼。重泉莲步艰难苦，结得香花入袖不？又是哀丝豪竹天，梨园子弟散如烟。一场笑噱留唇舌，十载生涯付管弦。托钵赧颜新鬼唱，赠袍熨体故人怜。而今听彻皈依佛，应悔徵歌到昔年。校籍头衔属地官，众僧解夏具盘餐。一瓢此日分羹足，千蹠生前下箸难。萧衍面牲终早计，冯驩鱼铗莫轻弹。老饕欲破蔬茹例，多事瑜珈护法坛。寸魂尺魄亦登场，玉碎兰摧事可伤。五载孱躯非寿者，一家泥首礼空王。今宵佩䚢应来受，再世衔环总渺茫。愿祝莲花生净土，莫教容易化衣裳。一坏何处哭文星，误坠秦坑梦不醒。三尺红罗留字去，十年燐火逼灯青。酸儒枵腹哀呼癸，饱鬼顽皮岂识丁。笑煞宫花成底事，是非忏尽法华经。苦海沉沦不记年，沙虫猿鹤化三千。英雄末路钓难脱，水火何人发倒悬。嚼齿九原呶厉鬼，断头大将立刑天。恩仇到此冰销未？洒遍杨枝碧血膻。元都狮吼斗狰狞，？犬重围破铁城。尘世收场皆傀儡，魔宫褫魄到公卿。四山宿草月将曙，满地纸灰铃有声。太息中原兵燹苦，烽烟十里水灯明。
盂兰盆词十首·其一
作者：郑用锡
朝代：清

幡花龙伞玉京山，载鬼驱车簇市阛。堪笑冕旒争一饱，大难桎梏赎千锾。丹青磨灭麟空绘，华表荒凉鹤未还。鼎食钟鸣都往事，可怜袍笏尚人间。
盂兰盆词十首·其七
作者：郑用锡
朝代：清

寸魂尺魄亦登场，玉碎兰摧事可伤。五载孱躯非寿者，一家泥首礼空王。今宵佩䚢应来受，再世衔环总渺茫。愿祝莲花生净土，莫教容易化衣裳。
盂兰盆词十首·其三
作者：郑用锡
朝代：清

馁魂窣窣逐良辰，犹是烟蓑雨笠身。甘露可能沾白骨，火坑暂许咽青唇。田园笋蕨谋孙子，邱陇牛羊属别人。寄语此间多菜色，饥驱难饱藿羹尘。
盂兰盆词十首·其九
作者：郑用锡
朝代：清

苦海沉沦不记年，沙虫猿鹤化三千。英雄末路钓难脱，水火何人发倒悬。嚼齿九原呶厉鬼，断头大将立刑天。恩仇到此冰销未？洒遍杨枝碧血膻。
盂兰盆词十首·其二
作者：郑用锡
朝代：清

十万青蚨撒手哀，曾无富贵到泉台。舍身瓦器终求蜜，敌国铜山总化灰。甲乙何人操鬼簿，卵胎有劫付轮回。纸钱今夕新盈贯，莫便揶揄作态来。
盂兰盆词十首·其五
作者：郑用锡
朝代：清

又是哀丝豪竹天，梨园子弟散如烟。一场笑噱留唇舌，十载生涯付管弦。托钵赧颜新鬼唱，赠袍熨体故人怜。而今听彻皈依佛，应悔徵歌到昔年。
盂兰盆词十首·其八
作者：郑用锡
朝代：清

一坏何处哭文星，误坠秦坑梦不醒。三尺红罗留字去，十年燐火逼灯青。酸儒枵腹哀呼癸，饱鬼顽皮岂识丁。笑煞宫花成底事，是非忏尽法华经。
盂兰盆词十首·其六
作者：郑用锡
朝代：清

校籍头衔属地官，众僧解夏具盘餐。一瓢此日分羹足，千蹠生前下箸难。萧衍面牲终早计，冯驩鱼铗莫轻弹。老饕欲破蔬茹例，多事瑜珈护法坛。
盂兰盆词十首·其十
作者：郑用锡
朝代：清

元都狮吼斗狰狞，？犬重围破铁城。尘世收场皆傀儡，魔宫褫魄到公卿。四山宿草月将曙，满地纸灰铃有声。太息中原兵燹苦，烽烟十里水灯明。